ועדת המשנה לקידום הבטיחות בדרכים, כנסת 23, פרוטוקול מספר 1, 2020-09-23 09:30

בועז טופורובסקי: שלום לכולם, היום 23 בספטמבר 2020, ה' בתשרי התשפ"א.

בועז טופורובסקי: אני גאה ונרגש להתחיל את הישיבה הראשונה של הוועדה לקידום הבטיחות בדרכים.

בועז טופורובסקי: אני רוצה להודות קודם כול ליושב-ראש ועדת הכלכלה, חבר הכנסת מרגי, שנמצא בבידוד, שהיה לו מאוד חשוב להקים את הוועדה הזאת.

בועז טופורובסקי: אני רוצה להודות לו גם על המינוי האישי שלי כיושב-ראש הוועדה ועל כך שביחד עם הצוות המקסים והמדהים של הוועדה הוא וידא שהדיון הראשון של ועדת המשנה הזו יהיה כמה שיותר מהר.

בועז טופורובסקי: הוועדה הזאת מתכוונת לשבת בכל רגע שייתנו לנו.

בועז טופורובסקי: יש הרבה מאוד עומס על ועדת הכלכלה ועל ועדות המשנה, אבל אנחנו נשב בכל זמן שיתאפשר.

בועז טופורובסקי: יש לנו הרבה דברים שאנחנו רוצים לטפל בהם במהלך השנה הקרובה ובמהלך הפעילות של ועדת המשנה הזאת.

בועז טופורובסקי: אנחנו נשתדל לגעת בכמה שיותר נושאים שנוגעים לנושא הבטיחות בדרכים, אם זה באכיפה, אם זה בתשתיות, אם זה בלימודי הנהיגה, אם זה בכל מה שקשור לחינוך, לתקינה, לתוכנית לאומית ועוד ועוד.

בועז טופורובסקי: בישיבה הראשונה בחרתי לטפל בנושא של הרוכבים הדו-גלגליים, רוכבי האופנוע, מכמה סיבות.

בועז טופורובסקי: קודם כול, 52 הרוגים מתחילת השנה בקרב רוכבי אופנוע, שזאת עלייה של 37% לעומת שנה שעברה.

בועז טופורובסקי: זה בעצם מקרה חירום, מקרה שאנחנו חייבים לטפל בו.

בועז טופורובסקי: מקום המדינה נהרגו בסך הכול בדרכים 34,329 אנשים, מהם 5,153 ילדים ובני נוער.

בועז טופורובסקי: מתחילת השנה נהרגו בדרכים 226, מתחילת חודש ספטמבר 18 הרוגים.

בועז טופורובסקי: וכמו שאמרתי, 52 רוכבי אופנוע הרוגים מתחילת השנה.

בועז טופורובסקי: אני רוצה להודות ליוראי להב הרצנו, שמשתתף כאן בדיון יחד איתנו.

בועז טופורובסקי: יגיעו עוד דבר חברי כנסת, וגם סגן שרת התחבורה אמר שהוא יגיע.

בועז טופורובסקי: יש לנו סדר עמוס, המון דוברים.

בועז טופורובסקי: רחלי טבת ויזל, מנכ"לית הרלב"ד, הרשות הלאומית לבטיחות בדרכים, אני אשמח שתציגי את מה שהכנת לגבי רוכבי אופנוע.

בועז טופורובסקי: בינתיים אני אגיד שאני מבקש מכל הדוברים לנסות לקצר.

בועז טופורובסקי: הוועדה הזאת תנסה לאגם את כל המשאבים, תנסה לראות בעיה בעיה, להבין מה עוצר את הפתרון שלה ותנסה לפרום את הקשר הזה בשביל להגיע לפתרון.

בועז טופורובסקי: כמו שאמרתי בהתחלה, אנחנו עוסקים בחיי אדם ואין לנו זמן למשחקים.

בועז טופורובסקי: בבקשה, רחלי.

רחל טבת ויזל: שלום ובוקר טוב.

רחל טבת ויזל: אדוני, קודם כול אני רוצה לברך אותך על המינוי ליושב-ראש ועדת המשנה.

רחל טבת ויזל: זה מינוי מאוד מאוד חשוב, ואני חושבת שאתה לחלוטין האיש הנכון בזמן הנכון.

רחל טבת ויזל: יש לנו קשר של כמה שנים ואני מכירה את המחויבות שלך, ואני סומכת על זה שהוועדה תוכל לקדם דברים.

רחל טבת ויזל: יושב-ראש הוועדה התחיל בכך וגם אני אחזור על הנתון המאוד ברור ונורא הזה: 52 רוכבי אופנוע הרוגים מתחילת השנה, שזה עלייה של 37%.

רחל טבת ויזל: בעוד שלגבי סוגים אחרים של נפגעים, הולכי רגל, קשישים, אנחנו רואים עליות וגם ירידות, אצל רוכבי האופנוע במשך שנים יש עלייה מדי שנה בשנה, ופשוט אי אפשר לקבל ולהבין את זה.

רחל טבת ויזל: יש פה אוסף של שקפים, אני לא איכנס לכולם.

רחל טבת ויזל: אני רק אגיד שישנה עלייה במספר האופנועים, ישנה גם עלייה במספר האופנועים בעלי הסמ"ק הגבוה, ושם אנחנו רואים את מרבית הנפגעים.

רחל טבת ויזל: יש עלייה בנסועה של אופנועים, יש עלייה במורשים לנהוג על אופנועים.

רחל טבת ויזל: בתקופת הקורונה אנחנו רואים יותר ויותר אנשים שפונים לפתרון של הדו-גלגלי.

רחל טבת ויזל: שימו לב שבחברה הערבית יש עלייה של 82% במספר המורשים לנהוג ובמספר המחזיקים ברישיון.

רחל טבת ויזל: לגבי ההיפגעות אני אציין כמה נקודות מאוד מרכזיות מבחינתי.

רחל טבת ויזל: קודם כול, מבחינת השיעור של המעורבות, השיעור של המעורבות של רוכבי אופנוע בתאונות דרכים קטלניות וחמורות ביחס לנסועה שלהם הוא פשוט בלתי ייאמן.

רחל טבת ויזל: הסיכוי למות בתאונת דרכים של רוכב אופנוע הוא פי 16 מרכב רגיל יחסית לנסועה.

רחל טבת ויזל: זה נתון שצריך להדיר שינה מעיניהם של הרבה מאוד אנשים, כולל שלנו.

רחל טבת ויזל: יש מגמת עלייה בהיפגעות.

רחל טבת ויזל: השנה יש מגמת עלייה דרמטית גם יחסית לשנה שעברה באותו זמן.

רחל טבת ויזל: היינו אמורים לראות בגלל הקורונה איזושהי ירידה, אבל זה בדיוק הפוך.

רחל טבת ויזל: בזמן הקורונה כמעט 50% מהנפגעים היו רוכבי אופנוע.

רחל טבת ויזל: אנחנו קצת חקרנו את תקופת הקורונה.

רחל טבת ויזל: מצאנו הרבה מאוד נסיעה במהירות מעל המותר, נסיעה בצורה לא זהירה, סוג של פריקת עול בתקופה הזאת.

בועז טופורובסקי: את חושבת שזה בעיקר בגלל שהכבישים היו פנויים יותר?

רחל טבת ויזל: הכבישים היו פנויים ומי שכבר נסע בכביש ניצל את זה.

רחל טבת ויזל: לא כולם כמובן, אני לא רוצה להכליל.

רחל טבת ויזל: אנחנו רואים את זה בצורה מובהקת:

רחל טבת ויזל: התאונות הן תאונות של מהירות גבוהה והתפרעות בכביש, גם של הרכב הפרטי וגם של רוכבי האופנוע.

רחל טבת ויזל: אבל זה שרוכבי האופנוע הם 50% מההרוגים זה באמת נתון שהוא חריג, גם בחברה הכללית וגם בחברה הערבית.

רחל טבת ויזל: שימו לכמות הנפגעים למיליארד ק"מ נסועה על פי נפח מנוע.

רחל טבת ויזל: אנחנו מדברים על האופנועים הכבדים.

רחל טבת ויזל: בקלים יותר חלק גדול מהאנשים עברו לאופניים חשמליים, שלא מצריכים לא רישיון ולא רישום.

רחל טבת ויזל: הגילאים הם כמובן צעירים, אבל לא בהכרח.

בועז טופורובסקי: תמיד בנפח יותר גבוה של מנוע יש יותר הרוגים, או שזה רק בתקופת הקורונה?

רחל טבת ויזל: תמיד בשנים האחרונות נפח מנוע גבוה יותר, סל"ד גבוה יותר, יש בו יותר הרוגים ויותר נפגעים.

רחל טבת ויזל: אנחנו גם רואים עלייה מאוד דרמטית במספר רוכבי אופנוע על האופנועים הכבדים יותר, ורואים גם הלימה של זה במספר הנפגעים.

רחל טבת ויזל: לכן אנחנו חושבים שזאת קבוצה שצריכים להתייחס אליה באופן מיוחד.

רחל טבת ויזל: אפשר לשים לב שיש מעורבות גבוהה בחברה הערבית.

רחל טבת ויזל: השקף האחרון בנושא הנתונים: בתקופת הקורונה מספר ההרוגים והפצועים קשה ברכב פרטי קרוב למספר בקרב רוכבי האופנוע.

רחל טבת ויזל: השקף הבא הוא קצת ציני, אבל אני בכל זאת שמה אותו.

רחל טבת ויזל: שקף של עלויות.

רחל טבת ויזל: אני שמה את זה בכל מצגת שלי.

רחל טבת ויזל: בשנת 2018 למשל הנפגעים בקרב רוכבי האופנוע, פציעות והרוגים, עלו למשק כמעט שני מיליארד שקל.

בועז טופורובסקי: רוב הנפגעים זה הפצועים בינוני, נכון?

רחל טבת ויזל: המסה של ההוצאות היא על פצועים קשה והרוגים, אבל עדיין יש לנו הרבה פצועים בינוני.

רחל טבת ויזל: יש הכי הרבה פצועים בינוני, אבל התמחור של פצוע קשה והרוג – עד כמה שזה נורא להגיד את זה – הוא גבוה יותר.

רחל טבת ויזל: למה אני אומרת את זה?

רחל טבת ויזל: כי זה שני מיליארד שקל.

רחל טבת ויזל: יותר מאוחר, כשנדבר על תקציבים, נדבר על שני מיליון, על 30 מיליון, על תקציבים שהם כל כך הרבה יותר קטנים לעומת שני מיליארד.

רחל טבת ויזל: כך שגם מבחינה כלכלית חשוב לטפל בזה, מעבר לנושא הערכי והאנושי שהוא כמובן ברור.

רחל טבת ויזל: מה כן עושים?

רחל טבת ויזל: בדקנו ימינה-שמאלה ברחבי העולם, ישבנו בהרבה ישיבות, כולל עם נציגי רוכבי האופנועים, עשינו מחקרים, בין היתר ביחד איתם, כדי להבין מה כיווני הפעולה הנכונים ומה צריך לעשות כדי להוריד בצורה דרמטית את מספר ההרוגים.

רחל טבת ויזל: יש דברים שקשורים למשתמשי הדרך, יש דברים שקשורים לרוכבי האופנוע ויש דברים שקשורים לכבישים.

רחל טבת ויזל: אני עוברת לשלב הכי פרקטי, מה צריך להיות.

רחל טבת ויזל: קודם כול, נושא פס המגן התחתון.

רחל טבת ויזל: אנחנו בדקנו השנה כמה אנשים נהרגו בין ינואר לאוגוסט בתאונות דרכים קטלניות שבהן הייתה מעורבות של מעקה בלי פס מגן תחתון.

רחל טבת ויזל: 12 תאונות דרכים קטלניות שבהן רוכב האופנוע עף על המעקה והתנפץ על מעקה הבטיחות.

רחל טבת ויזל: יש הרי את התומכות של מעקה הבטיחות, רוכבי האופנוע אומרים שזה ממש כמו גיליוטינה.

רחל טבת ויזל: 12 אנשים נהרגו על מעקות הבטיחות שאין להם פס מגן תחתון.

בועז טופורובסקי: תכף נציגת משרד התחבורה תתייחס לזה.

רחל טבת ויזל: אני אגיד על זה שתי מילים.

רחל טבת ויזל: קודם כול, ברחבי העולם הפתרון הוא פס מגן תחתון.

רחל טבת ויזל: גם בארץ נתיבי ישראל מכירים ועובדים על זה קשה.

רחל טבת ויזל: הם מיפו בצורה יפה את המקומות שצריך לעשות את זה בהם, ועד מחצית 2019 זה אכן תוקצב ומדי שנה נוספו עוד ועוד פסי מיגון למעקות הבטיחות.

רחל טבת ויזל: ב-2019 וב-2020 אני מרימה דגל ואני אומרת: יש לנו בעיה.

רחל טבת ויזל: צריך להמשיך לתעדף ולתקצב את זה, לדעתי גם מהתקציבים הקיימים המועטים.

רחל טבת ויזל: מדובר על 12 הרוגים, זה אירוע רציני ומשמעותי מספיק בשביל לתת תעדוף משמעותי להתקנת פסי המגן.

רחל טבת ויזל: דבר נוסף, תוכנית הכשרה לרוכבים.

רחל טבת ויזל: ברלב"ד כבר עוסקים ביחד עם משרד התחבורה על הכשרה, שכבר מוכנה, לרוכבים מתקדמים, רוכבים ב-400 סמ"ק, הרוכבים הוותיקים דווקא, שעוסקת בעיקר בתפיסת הסיכון – איך אתה לא נכנס לסיכון ואיך אתה מתנהג כשכבר יש סיכון.

רחל טבת ויזל: מבחינתנו זה קריטי להצלת חיים.

רחל טבת ויזל: כדי להשיק את הפיילוט, כולל מחקר מלווה וביצוע הפיילוט על קבוצת רוכבים, כל מה שנדרש זה שני מיליון שקל, אבל אנחנו לא מצליחים לקבל אותם.

בועז טופורובסקי: אני עוצר אותך לשנייה.

בועז טופורובסקי: עוד מעט נבקש מכל אחד מהאנשים הרלוונטיים, משרד התחבורה ומשרד האוצר, להתייחס לכל הנושאים האלה.

רחל טבת ויזל: ברור לי שהמציאות התקציבית היא קשה, אבל גם במציאות תקציבית קשה יש דברים שצריך לתעדף לפני דברים אחרים.

רחל טבת ויזל: שני מיליון שקל כדי להתחיל להניע את ההכשרה לרוכבי אופנוע זה נשמע לי כסף לא כזה גדול, ולא ברור לי למה זה לא קורה.

רחל טבת ויזל: יש רצון טוב מצד כולם אבל בסופו של דבר אנחנו לא מקבלים את הכסף.

רחל טבת ויזל: אני מבינה שיכול להיות שבימים הקרובים זה יתקדם ונקבל את זה איכשהו דרך משרד האוצר.

רחל טבת ויזל: זה משהו שחייבים לתקצב אותו.

רחל טבת ויזל: לנושא של תחזוקה וניקיון פני הכביש נת"י יתייחסו.

רחל טבת ויזל: גם לנושא של סימוני כביש נת"י יתייחסו.

רחל טבת ויזל: יש טענה בעניין הזה מצד הרוכבים, ואנחנו רואים את זה בתאונות הקטלניות של החלקה על סימוני הצבע.

רחל טבת ויזל: בכל מה שקשור להסברה אנחנו נעלה באוקטובר עם קמפיין גדול לרוכבי האופנוע, בהנחה שבאמת נוכל לעלות איתו.

רחל טבת ויזל: אנחנו כמובן מתואמים עם משטרת ישראל, ואם יהיו מבצעים של משטרת ישראל אנחנו נלווה אותם בקמפיין.

בועז טופורובסקי: של מה הקמפיין?

רחל טבת ויזל: אנחנו רואים עלייה מאוד גדולה אצל רוכבי אופנוע שלוקחים סיכונים.

רחל טבת ויזל: אולי לא נעים לרוכבי האופנוע לשמוע את זה, אבל תאונות עצמיות הן מרכיב משמעותי, אנחנו רואים שקרוב ל-50% מהתאונות הן תאונות עצמיות.

רחל טבת ויזל: בעיקר בתקופת הקורונה אבל גם לאחר מכן אנחנו רואים הרבה פעלולים בכביש.

רחל טבת ויזל: זה לא נוגע לרוכבים המנוסים.

רחל טבת ויזל: זה יהיה קמפיין שיעסוק בעיקר ברוכב האופנוע, וגם במי שנמצא בכביש.

רחל טבת ויזל: הקמפיין יהיה באוקטובר.

רחל טבת ויזל: אנחנו דיברנו עם המשטרה על כך שנתמוך ונגבה את המשטרה בקמפיינים.

רחל טבת ויזל: גם כאן צריך לקחת בחשבון את העניין של הכסף.

רחל טבת ויזל: אנחנו יכולים להגיע בעיקר לדיגיטל, פייסבוק, קצת רדיו.

רחל טבת ויזל: לטלוויזיה אין תקציבים לקמפיינים מהסוג הזה.

רחל טבת ויזל: אבל אפשר להגיע לרוכבים גם בדרכים אחרות, אנחנו נמצאים איתם בקשר בקבוצות הפייסבוק שלהם ובקבוצות אחרות שלהם, ואפשר לעשות הסברה טובה גם בלי טלוויזיה, ואנחנו נעשה את זה.

רחל טבת ויזל: דבר נוסף, שהוא קריטי מבחינתנו, הוא הסיפור של תמריצים מול חברות הביטוח.

רחל טבת ויזל: אנחנו יודעים שהביטוחים לרוכבי האופנוע הם מאוד יקרים, ואנחנו גם דיברנו עם חלק מחברות הביטוח והממונים על כך כדי שיינתן תמרוץ לרוכבים שיעברו את אותה הכשרה מתקדמת שאמורה לעשות אותם רוכבים בטוחים יותר, ושייתנו תמרוץ גם לדברים נוספים, אמצעי מיגון וכו'.

רחל טבת ויזל: תאורה באזורים מרובי נסיעה זה עוד דבר שנצטרך לחשוב עליו.

רחל טבת ויזל: אדוני, אפשר להעלות לדיון את השאלה האם צריך לחייב שימוש באמצעי מיגון נוספים את כל אותן חברות שליחויות שמעסיקות את שליחי "וולט" וכל מי שיש.

רחל טבת ויזל: זה ישית עליהן מעמסה כספית נוספת.

רחל טבת ויזל: אנחנו כמובן בעד זה, אבל זה דבר שצריך לדבר עליו ולשמוע גם אותם.

רחל טבת ויזל: דבר אחרון, התקנת מערכות לזיהוי אופנועים בשטחים מתים של כלי רכב.

רחל טבת ויזל: זה הדבר הבא.

רחל טבת ויזל: עכשיו בודקים את נושא השטחים המתים למשאיות לגבי הולכי רגל.

רחל טבת ויזל: אבל זה בעתיד.

רחל טבת ויזל: כשאני מסתכלת על מה צריך לקרות כאן ועכשיו כדי להוריד בצורה דרמטית את ההיפגעות, אני אומרת שהסיפור של מעקות הבטיחות הוא קריטי והסיפור של ההדרכות המתקדמות הוא משמעותי.

רחל טבת ויזל: וכמובן הסברה, שזה תמיד חשוב.

רחל טבת ויזל: שלושת הדברים האלה אמורים להוריד את ההיפגעות בצורה דרמטית.

רחל טבת ויזל: למשטרה יש חלק נוסף, אכיפה, שכולנו יודעים שהיא תמיד עוזרת.

רחל טבת ויזל: אבל זה כבר לא במגרש שלי.

בועז טופורובסקי: תודה רבה.

בועז טופורובסקי: אני רוצה להודות לחברי הכנסת שהצטרפו אלינו – לאימאן ח'טיב יאסין, ליבגני סובה, שהוא גם חבר ועדת המשנה, למתן כהנא, ובזום יש איתנו את אנטאנס שחאדה, שגם הוא חבר ועדת המשנה.

בועז טופורובסקי: אם אתם רוצים רשות דיבור תגידו לי.

בועז טופורובסקי: למי שלא היה כאן אני אעדכן מה הולך להיות.

בועז טופורובסקי: קודם כול, המיצג הזה מייצג 52 רוכבי אופנוע שנהרגו מתחילת השנה.

בועז טופורובסקי: הרבה מאוד אנשים טובים באו ונתנו לנו את הקסדות שלהם כדי שנוכל להציג כאן את המיצג.

בועז טופורובסקי: מדובר באנשים עם משפחות שחרב עליהן עולמן.

בועז טופורובסקי: חלק מהקסדות שמוצגות כאן עברו תאונה והן לא שמישות, מה שנותן משנה תוקף להצגה שלהן כאן.

בועז טופורובסקי: בזמן הקצר שיש לנו אנחנו ננסה לגעת במגוון אלמנטים שנוגעים לרוכבי האופנועים – אמצעי מיגון, לימודי הכשרת נהיגה, תוכנית הלימודים לכיתות י', אכיפה וענישה, טיפול בתשתיות, מעקות בטיחות, סימון כבישים, תאורה וכו', הוזלת ביטוח למי שעבר הכשרות מיוחדות, מערכות בטיחות וגם צמיגים לקויים, שאני מבין שיש איזושהי בעיה עם העלות שלהם בעקבות מכסים ומיסים.

בועז טופורובסקי: ננסה לגעת בהכול.

בועז טופורובסקי: אם מישהו רוצה לדבר, בבקשה.

בועז טופורובסקי: חבר הכנסת יוראי להב הרצנו.

יוראי להב-הרצנו: מיגור תאונות הדרכים בישראל זה ממש משימה לאומית של כולנו, ובועז, אני חייב לומר שהנושא הזה בוער בך ומלווה אותך ומרכיב את החיים שלך, ואני רוצה לברך אותך ולהודות לך, כי ההתעקשות והנחישות שלך בנושא הזה היא לא מובנת מאליה והיא תציל חיים.

יוראי להב-הרצנו: ומאחר שזאת משימה לאומית ראשונה במעלה, הנחישות שלך והמחויבות שלך לנושא הזה היא יוצאת מן הכלל ויוצאת דופן.

יוראי להב-הרצנו: אני רוצה להודות לך ולברך אותך ואני אקח חלק בכל דבר שתוביל, כי בעיניי זאת באמת שליחות אדירה שלקחת על עצמך.

יוראי להב-הרצנו: סחתיין גדול, באמת.

בועז טופורובסקי: תודה רבה, אני מעריך את זה.

בועז טופורובסקי: חברת הכנסת אימאן ח'טיב יאסין, בבקשה.

אימאן ח'טיב יאסין: אני מצטרפת לתודות ולברכות, כבוד היו"ר, על הוועדה, ואני מקווה שתצליח להביא לשינוי במציאות העגומה שאנחנו נמצאים בה.

אימאן ח'טיב יאסין: אני מתסכלת על הנתונים וממש מצער אותי לראות כמה אנשים נהרגים.

אימאן ח'טיב יאסין: אני מנסה לעשות פילוח לאותם נתונים של ההרוגים ואני רואה ששוב פעם הערבים מככבים, לצערי הרב, בנושא הזה.

אימאן ח'טיב יאסין: אנחנו 20% מהאוכלוסייה, ובתאונות של האופנועים אנחנו כמעט 34%.

אימאן ח'טיב יאסין: אני רוצה להדגיש שני דברים.

אימאן ח'טיב יאסין: א', זכותם של כל האנשים, גם הצעירים, להגשים חלום.

אימאן ח'טיב יאסין: אני מסתכלת על זה ואומרת לעצמי שזה אומץ לב גדול שאני אישית לא רוצה לנסות וגם לא רוצה לראות מישהו שקרוב אליי עושה את זה, כי אני בטוחה שהסכנות של זה הן מעל ומעבר.

אימאן ח'טיב יאסין: ומה שמוסיף על הסכנות האלה זה האדרנלין שזורם בתוך הדם שלהם, שהם רוצים כאילו לכבוש עולם.

אימאן ח'טיב יאסין: אני רוצה להגיד להם מהבמה הזאת: תיסעו בזהירות, תחשבו על היקרים לכם, תחשבו כמה אתם יקרים להורים, לילדים, ותשתדלו תמיד לחזור הביתה בשלום.

אימאן ח'טיב יאסין: אני רוצה לפנות דרכך ודרך הוועדה לכל הרשויות הרלוונטיות לעשות שני דברים חשובים.

אימאן ח'טיב יאסין: דבר ראשון, הנושא של ההסברה.

אימאן ח'טיב יאסין: הסברה והסברה והסברה.

אימאן ח'טיב יאסין: וגם הנושא של ההרתעה.

אימאן ח'טיב יאסין: אם מישהו לא רוצה לקבל את ההסברה ולהפנים אותה, אולי יפחד מהגורם ההרתעתי.

אימאן ח'טיב יאסין: והרתעה זה לא רק כאילו עונש וכסף, הרתעה זה גם התוצאות של אותה נסיעה מסוכנת.

אימאן ח'טיב יאסין: הדבר השני שאני רוצה להתייחס אליו זה החברה הערבית.

אימאן ח'טיב יאסין: התשתיות בחברה הערבית, כל התשתיות, הן במצב מאוד מאוד קשה.

אימאן ח'טיב יאסין: אני בדיוק יצאתי מדיון על אמצעי קצה ללמידה, ושם כמו כאן – בכל מקום אנחנו נמצאים למטה למטה למטה.

אימאן ח'טיב יאסין: הנושא של התשתיות בחברה הערבית הוא על הפנים.

אימאן ח'טיב יאסין: אין לנו תחבורה ציבורית ואין לנו תשתיות כמו שצריך – ואנחנו רואים את התוצאות.

אימאן ח'טיב יאסין: אני מחזקת את ידיך ואני מוכנה לעשות כל מה שצריך בנושא אצלנו בחברה כדי שנחסוך חיים.

אימאן ח'טיב יאסין: אני הייתי עדה לשתי תאונות שקרו לא מזמן ביפיע, ביישוב שלי, ואני ראיתי כמה זה מחריד.

אימאן ח'טיב יאסין: ואני כאימא דבר ראשון חשבתי כמה אימא שלו מסכנה, שהאל יחזק אותה.

אימאן ח'טיב יאסין: ואני רוצה לזעוק את הזעקה הזאת בפני כל הנהגים: תחשבו על האימהות שלכם, תחשבו על הילדים שלכם, ותחזרו תמיד בשלום.

בועז טופורובסקי: תודה, אימאן.

בועז טופורובסקי: לרוכב אופנוע מהחברה הערבית באמת יש סיכוי של פי חמישה להיהרג בתאונת אופנוע.

אימאן ח'טיב יאסין: זה משתלב בכל מיני דברים – גם תשתיות, גם המצוקה הנוראית בשאר הדברים.

אימאן ח'טיב יאסין: הצעיר מרגיש שדרך האופנוע הוא יכול לעשות הכול, הוא יכול לכבוש עולם, הוא יכול להגיע מהר.

אימאן ח'טיב יאסין: צריך להסתכל על זה בקונטקסט הכללי של מה שקורה בתוך החברה הערבית.

בועז טופורובסקי: תודה.

בועז טופורובסקי: אושרית ממשרד התחבורה, בבקשה.

אושרית קלפוס: אני אושרית קלפוס, מנהלת תחום תקציבי פיתוח, משרד התחבורה.

בועז טופורובסקי: זאת אומרת שמעקות, סימון כבישים, תאורה זה את?

אושרית קלפוס: נכון, אני אחראית על התקציבים של חברת נתיבי ישראל מטעם משרד התחבורה.

אושרית קלפוס: לפני שאני אדבר על התקציבים שניתנו בשנים קודמות ואלו שצפויים להינתן עד סוף החומש שמסתיים ב-2021, אני רוצה לדבר על מודל האחזקה שהכינה חברת נתיבי ישראל בשיתוף משרד התחבורה והחשב הכללי בהתאם להסכם התפעול והמימון שלה מול המדינה, שנחתם בנובמבר 2017.

אושרית קלפוס: לפי המודל שמפורט – אנחנו נעביר אותו לוועדה כדי שתראה לגבי כל רכיב ורכיב מה ההמלצות ומה הסכומים – תקציב האחזקה המינימלי על מנת לתת את המענה בהתאם לתקנות צריך לעמוד על שני מיליארד שקל.

אושרית קלפוס: זה הסכום.

בועז טופורובסקי: שני מיליארד שקל?

אושרית קלפוס: שני מיליארד שקל בשנה כדי לעמוד בכל התקנות שהוציאה המדינה.

אושרית קלפוס: כדי שנת"י תוכל לעמוד בכל התקנות ולא תצטרך לתעדף ביניהן, היא צריכה שני מיליארד שקלים.

בועז טופורובסקי: בכלל הנושא של בטיחות בדרכים?

אושרית קלפוס: בכלל הנושא של אחזקה שוטפת.

בועז טופורובסקי: סך כל העלויות של תאונות הדרכים זה 17 מיליארד שקל, כך ששני מיליארד זה גם משתלם כלכלית.

אושרית קלפוס: יש גם בחינות כלכליות, אבל כרגע אני מדברת רק מבחינת הצרכים.

אושרית קלפוס: מבחינת הצרכים, שני מיליארד זה הצורך של הרשת מבחינת המצב שלה וכו'.

אושרית קלפוס: עכשיו בואו נדבר על התקציבים שניתנו בשנים קודמות.

אושרית קלפוס: בסיכום תקציבי של 2018-2017 שבו מפורטת תוכנית החומש של המשרד וחברת נתיבי ישראל, הוקצו 1.375 מיליארד לשנה עבור תקציב אחזקה.

אושרית קלפוס: זה מה שהוקצה.

אושרית קלפוס: אז נכון שבשנים הראשונות של החומש אגף התקציבים הסכים להגדיל לנו כספים על חשבון יתר שנות החומש ולכן יכולנו לבצע יותר, אבל אם נסתכל על הממוצע, 1.375 מיליארד, נראה שזה לא נותן את המענה.

בועז טופורובסקי: זאת אומרת שבאותן שנים היו חסרים 625 מיליון?

אושרית קלפוס: נכון.

אושרית קלפוס: חסרים 625 על מנת לתת את המענה המינימלי.

אושרית קלפוס: שוב, המינימלי.

אושרית קלפוס: צריך להבין איך אנחנו מבצעים תעדוף, כי הרי הכול חשוב.

אושרית קלפוס: ריבודים זה משהו שחשוב גם לרכבים פרטיים ועל אחת כמה וכמה לרוכבי אופניים.

אושרית קלפוס: אחזקת שבר שוטפת ומונעת, אחזקה ושיקום של גשרים ועוד – שוב, אלה דברים שיש לגביהם תקנות.

אושרית קלפוס: ואם אנחנו, משרד התחבורה, וחברת נתיבי ישראל, שהיא זרוע מבצעת שלנו, צריכים לעשות תעדוף, אז אנחנו דבר ראשון צריכים לשאול את עצמנו לגבי מה יש לנו תקנות.

אושרית קלפוס: וכבר אני אגיד שב-1.375 מיליארד אי אפשר לקיים את כל התקנות וצריך לעשות תעדוף מה לקיים יותר ומה לקיים פחות.

אושרית קלפוס: לגבי המעקות, כרגע אין לגבי זה תקנות, ולכן די ברור שבמצב כזה עושים רק אחזקה של שבר, שקורה כאשר יש תאונות דרכים.

אושרית קלפוס: כל שנה אנחנו משקיעים בזה בין 30 ל-35 מיליון, כי יש תאונה וחייבים לתקן.

אושרית קלפוס: אבל לגבי דברים חדשים, שיקום ושדרוג – קודם יש תקנות ולכן אני לא מתפנה לדברים שהתקנות לא דורשות ממני.

בועז טופורובסקי: נציג אגף התקציבים נמצא איתנו ועוד מעט נגיע אליו - - -

אושרית קלפוס: אני אגיד כמה נדרש.

בועז טופורובסקי: האם זה עניין של סדר עדיפויות בתוך המשרד, או שאתם לא מקבלים את הכסף שאתם רוצים מהאוצר?

אושרית קלפוס: ברור שזה גם זה שאנחנו לא מקבלים כסף מהאוצר.

אושרית קלפוס: האוצר נתן 1.375 מיליארד בזמן שאני צריכה שני מיליארד.

אושרית קלפוס: ואנחנו לא עשינו את המודל סתם על דעת עצמנו, אלא משרד האוצר דרש מאיתנו במסגרת הסכם התפעול והמימון של חברת נתיבי ישראל לעשות מודל כזה.

אושרית קלפוס: הוא דרש לעשות מודל כי הוא רצה להבין מה הצרכים של רשת הכבישים, ועשינו את זה.

אושרית קלפוס: אבל בפועל אנחנו לא מקבלים את התקציב הנדרש.

בועז טופורובסקי: אבל עכשיו למעקות יש אפס למעט שבר ויצירת כביש חדש.

אושרית קלפוס: בשנים הראשונות, ב-2018-2017, כשקיבלנו הקדמה על חשבון תקציב האחזקה של יתר שנות החומש – הקדמה, לא תוספת – קיבלנו 1.688 ו-1.640 מיליארד בהתאמה, ובשנים האלה יכולנו להקצות 40 מיליון כל שנה עבור שדרוג ודברים מונעים ולא רק שברים.

בועז טופורובסקי: כמה כסף חסר בשביל לפתור את הבעיה של מעקות הבטיחות?

אושרית קלפוס: על פי מודל האחזקה של נת"י אנחנו צריכים 44 מיליון כל שנה במשך תשע שנים.

אושרית קלפוס: בזה נוכל להסדיר את כל הרשת בכל הארץ.

אושרית קלפוס: זה מה שאנחנו צריכים כדי לתת מענה באמת מלא.

אושרית קלפוס: אבל כרגע אין לנו את הכסף הזה.

אושרית קלפוס: הזכירה כאן רחל את המעקה פס מגן תחתון.

אושרית קלפוס: זה מענה לא מלא, אבל הוא נותן מענה כלשהו והוא מיידי.

אושרית קלפוס: בשביל זה נצטרך 15 מיליון.

בועז טופורובסקי: תכף אנחנו נשמע את האוצר לגבי זה.

בועז טופורובסקי: מה עם סימון כבישים, כל מה שקשור לצבע בתקן לא מחליק?

בועז טופורובסקי: ב-2014, כשהייתי חבר כנסת בפעם הראשונה, הצלחנו לשנות את התקן.

אושרית קלפוס: אלה דברים שמבוצעים במסגרת תקציב אחזקה, וכמו שאמרתי, אנחנו לא יכולים לבצע את כל התקנות במסגרת התקציב הקיים היום.

אושרית קלפוס: שוב, אני לא מתחמקת מזה שבתחילת החומש אגף תקציבים נתן הקדמות, אבל בסוף, אם מסתכלים על הממוצע, 1.375 מיליארד לחמש שנים, זה לא מספיק.

בועז טופורובסקי: אני אשאל את זה אחרת.

בועז טופורובסקי: בתוך רשות מקומית, צביעת הכבישים, מעברי חצייה וכו' זה מתקציב הרשות המקומית או שזה חלק מהתקציב שלכם?

אושרית קלפוס: לא, אני מדברת רק על התקציב הבין-עירוני.

בועז טופורובסקי: אז בוא נסכם.

בועז טופורובסקי: למעקות בטיחות אין תקציב.

בועז טופורובסקי: חסרים 44 מיליון שקל לשנה לתשע שנים וחסרים 15 מיליון שקל לשנה להוספת מגן תחתון.

בועז טופורובסקי: עוד מעט האוצר יעלה.

בועז טופורובסקי: רק שלא יגיד שזה אצלכם אבל העדפתם להעביר את זה למקומות אחרים.

אושרית קלפוס: אני אגיד מה אנחנו כמשרד מתכוונים לעשות.

אושרית קלפוס: במסגרת דיוני התקציב הקרובים אנחנו מתכוונים להגיש בקשה ספציפית ונפרדת לגבי המעקות.

אושרית קלפוס: לא להכניס את זה בתוך תקציב האחזקה, אלא להגיש את זה באופן ספציפי, בתקווה לקבל את זה כבר בדיוני התקציב הקרובים.

בועז טופורובסקי: תכף נדבר על זה עם האוצר.

בועז טופורובסקי: תודה רבה, אושרית.

בועז טופורובסקי: חבר הכנסת יבגני סובה, בבקשה.

יבגני סובה: תודה רבה.

יבגני סובה: אני מברך אותך על הוועדה הזאת ואני אשמח לשתף איתך פעולה.

יבגני סובה: אני כמעט אף פעם לא נסעתי על דו-גלגלי ואני גם לא חשבתי להוציא רישיון כזה, אבל אני נגד הכללות.

יבגני סובה: חבר מאוד קרוב שלי שהרבה מאוד שנים נסע על אופנוע כבד עד שהוא התחתן והביא ילדים לעולם והחליף לאוטו, אמר לי פעם משפט שעד היום אני זוכר אותו: אתה לא קונה אופנוע בשביל לנסוע על פי המהירות המותרת.

יבגני סובה: זה קצת צרם לי ושאלתי אותו מה זאת אומרת.

יבגני סובה: הוא אמר לי, אם אתה רוצה לנסוע 110 קמ"ש על הכביש אז תקנה אוטו, אל תקנה אופנוע.

יבגני סובה: ואז הוא גם אמר לי משהו שגם היום הוא אקטואלי: שבארץ אין תרבות של ספורט מוטורי, יש היעדר של הספורט המוטורי.

יבגני סובה: הרי יש אנשים שרוצים להתפרק, אנשים שאוהבים את האופנוע, שאוהבים את הכביש, שאוהבים לעשות סיבובים בשבת בבוקר, והם צריכים מקום שהם יכולים להוציא בו את האנרגיות שלהם.

מתן כהנא: בשביל זה יש בית כנסת.

יבגני סובה: תאמין לי, יש גם כאלה שאחרי בית הכנסת הולכים ומתפרקים.

יבגני סובה: אנחנו דוגלים בשיטה של חיה ותן לחיות.

יבגני סובה: אתה יכול ללכת בבוקר לבית הכנסת ואחר כך לעשות מה שאתה רוצה.

מתן כהנא: הכול בסדר.

יבגני סובה: אני יודע שיש הרבה אנשים שהיו רוצים שבמדינת ישראל אכן יתקדם הנושא של הספורט המוטורי ותהיה תרבות של הספורט הזה, כמו שיש בכל העולם.

יבגני סובה: סביר להניח שאם היה את זה, הרבה אנשים לא היו מתפרקים על הכביש.

יבגני סובה: דבר שני, שמופנה לרחלי – אתם יודעים לעשות את ההבדלים בין ההרוגים ובין התאונות לגבי האם זה אופנוע עד 250 סמ"ק וכו'?

בועז טופורובסקי: כן, היא הזכירה את זה במצגת שלה.

בועז טופורובסקי: הרוב זה סמ"ק גבוה.

יבגני סובה: משום שכנראה מדובר על מהירות גבוהה יותר, על אופנוע שיכול להגיע ל-270 קמ"ש - - -

בועז טופורובסקי: אולי ההכשרות לא מספיק טובות.

רחל טבת ויזל: ההכשרות לא מספיק טובות.

מתן כהנא: אתה לא יכול להכשיר מישהו בישראל לנסוע ב-200 קמ"ש.

רחל טבת ויזל: אבל יש הכשרות של תפיסת הסיכון.

רחל טבת ויזל: לא של 200 קמ"ש, אבל של - - -

יבגני סובה: כשאני אומר לכם שאנשים מגיעים ממצפה רמון לתל אביב תוך שעה ועשר דקות אז אפשר להבין שזו לא מהירות של 120 קמ"ש.

יבגני סובה: יש גם כאלה שמגיעים תוך שעתיים מתל אביב לאילת.

יבגני סובה: תראו, אני מאוד זהיר, אני מכבד את הענף הזה, אני מכבד את האנשים, אני מבין את החיבה שלהם ואני רוצה להיות זהיר ולעזור להם.

יבגני סובה: מתוך 620,000 שנוסעים על דו-גלגלי סביר להניח שיש כמה אלפים שזה התחביב שלהם באמת.

יבגני סובה: זה לא בגלל שיש לו צורך לעקוף את הפקקים, אלא זה כי הוא רוצה מה שנקרא לעשות סיבוב.

יבגני סובה: אז שהמדינה תיתן לו את ההזדמנות הזאת, שתיתן איזשהו מתחם שהוא יוכל לעשות את זה.

מתן כהנא: רוב הסיכויים שאלה מקצוענים שדווקא לא נפגעים.

יבגני סובה: רוב האנשים שעושים את זה הם באמת מקצוענים, הם באמת יודעים לנהוג על האופנוע והם גם יכולים לחנך וללמד את האנשים הצעירים.

יבגני סובה: אבל מה קורה עם אותו בן אדם שרוצה ללמוד על אופנוע כבד, לעשות את כל הדברים, להרגיש את האופנוע?

יבגני סובה: הרי אתה לא קונה אופנוע ב-100,000 שקל שנוסע 280 קמ"ש בשביל לנסוע ב-110 קמ"ש.

רחל טבת ויזל: אדוני, יש המון אנשים שעוברים עכשיו לאופנועים ולדו-גלגליים כדי לפתור מצוקה של פקקים ולהגיע למקומות עבודה.

רחל טבת ויזל: זאת קבוצה שהולכת וגדלה.

יבגני סובה: אמרתי שאני לא עושה פה הכללה, דיברתי על קבוצה ספציפית אחת.

יבגני סובה: לצידה יש גם אנשים שאין להם אפשרות לקנות עכשיו אוטו ב-70,000 שקל אז הם קונים קטנוע של עד 250.

יבגני סובה: זאת בעיה אחרת.

יבגני סובה: כולנו נוהגים, כולנו רואים את המצב כשעומדים ברמזור.

יבגני סובה: הקו הזה צריך להיות קו לכולם, ולא קו שאתה עובר אותו ועומד באמצע הצומת ואתה מתחיל לנסוע בלי להסתכל מה קורה מסביב.

יבגני סובה: אבל זאת כבר לא שאלה של אופנוע כבד, לא שאלה של תחביב וגם לא שאלה של תשתית, זה שאלה של חינוך ומודעות.

יבגני סובה: למה אתה יוצא לאמצע הכביש ומתחיל לנסוע כשהרמזור רק מהבהב, ואז מישהו שבא מהצד ומנסה לגנוב את הרמזור פוגע בך.

יבגני סובה: אני הייתי כמה פעמים עד לתאונות עם קטנוע, שברוך השם לא נגמרו בהרוגים.

יבגני סובה: מה שאני אומר זה שיש פה שילוב של כמה דברים.

יבגני סובה: אני שמעתי אותך כמה פעמים שאתה תומך בפיתוח הספורט המוטורי.

בועז טופורובסקי: ברור.

יבגני סובה: צריך לתת לאנשים את האפשרות ליהנות מזה.

יבגני סובה: ולגבי אנשים שקונים את זה כדי להגיע למקום העבודה – לגביהם צריכה להיות אכיפה, צריכה להיות העלאת מודעות, וגם צריך להעניש במקרים מסוימים.

יבגני סובה: ולגבי רישיון, כמה שיעורים צריך בשביל רישיון לקטנוע?

יבגני סובה: 15 שיעורים.

יבגני סובה: לעומת 28 לאוטו.

בועז טופורובסקי: וזה גם מגיל 16.

יבגני סובה: אנשים עושים את זה תוך חודש, מקבלים רישיון ועולים על הכביש.

יבגני סובה: ולכן אני מאחל לנו, לכולנו, שנוכל להביא פתרונות.

יבגני סובה: לא להתכנס לצורך דיבורים וכותרת.

יבגני סובה: אני פעם ראשונה רואה מיצג כזה בכנסת, ומה שאני רואה פה זה מפחיד.

יבגני סובה: אני לא רוצה את הפחד הזה, אני רוצה לקדם את הנושא, אני רוצה שאתה תקדם, ואני שותף שלך לקידום הנושאים.

יבגני סובה: אז בואו לא נסתפק רק בדיונים ודיבורים אלא נציע פתרונות ונקדם את הדברים.

בועז טופורובסקי: תודה רבה, חבר הכנסת סובה.

בועז טופורובסקי: אני גם בא עם הפתרונות.

בועז טופורובסקי: הצטרף אלינו האיש שאני מקווה שגם יעזור לנו לפתור את הבעיות, סגן שרת התחבורה חבר הכנסת אורי מקלב.

בועז טופורובסקי: אני יודע שזמנך קצר ואני אשמח מאוד שתגיד כמה מילים.

בועז טופורובסקי: אנחנו כבר רואים שחלק גדול מהבעיות יכולות להיפתר בתשומת לב ולא בתקציבים גבוהים.

בועז טופורובסקי: דיברו כאן על כמה עשרות מיליונים בודדים בשביל תקציבי תשתיות בשנה, ועוד מעט ידברו כאן גם על לימודי הנהיגה, שגם זה מיליונים בודדים.

בועז טופורובסקי: אלה דברים שלדעתי אפשר לפתור.

בועז טופורובסקי: משרד התחבורה דיבר על המחסור שלו.

בועז טופורובסקי: עוד לא הגענו לאוצר, אבל אנחנו כבר יודעים מה האוצר יגיד.

בועז טופורובסקי: הוא יגיד שזה עניין של סדרי עדיפויות בתוך משרד התחבורה.

בועז טופורובסקי: אז אולי תעשה לנו סדר ואולי גם נצא עם איזושהי בשורה.

אורי מקלב: דבר ראשון, אדוני היושב-ראש, אני רוצה לברך אותך על התפקיד.

אורי מקלב: אתה עומד בראש ועדת משנה שהיא ועדה מאוד חשובה ויש בה אפשרויות רבות לפעול.

אורי מקלב: אני לא מעט שנים בכנסת ואני יודע שוועדות המשנה של ועדת הכלכלה היו ועדות דומיננטיות שהשפיעו רבות, והן מקבלות את הכוח שלהן מוועדת האם שלהן, ועדת הכלכלה, עם הצוות המיוחד שיש לה.

אורי מקלב: אין לי ספק שלפעמים דווקא בנושאים האלה, שצריך להיכנס בהם לפרטים וצריך התמדה, אפשר לקדם הרבה ולפעול הרבה דווקא דרך ועדת משנה, שיכולה להקדיש הרבה יותר זמן ועומק לדיונים.

אורי מקלב: אנחנו די הופתענו והתאכזבו לראות שדווקא בתקופה הזאת, שהיא תקופה קשה מאוד, תקופה של סגרים שאנשים צריכים להישאר בבית, לא הייתה ירידה בתאונות הדרכים.

אורי מקלב: לכאורה נפח התנועה וכמות ההסתובבות היו אמורים להביא ירידה, אבל לצערנו אנחנו חווים דווקא עלייה, בוודאי בתאונות האופנוע.

אורי מקלב: לתאונות האופנוע יש מאפיינים ייחודיים.

אורי מקלב: כשלוקחים נושא מסוים או תאונות מסוימות – אם זה צמתים מסוימים, תאונות אוטובוס ורכב ציבורי, מפגשי רכבת, תאונות אופנועים – אנחנו מתמקדים בזה ואנחנו שמים את הפוקוס על זה.

אורי מקלב: וזה התפקיד שלך, בועז, ואין לי ספק שתעשה את זה טוב.

אורי מקלב: אסור להרפות משום דבר.

אורי מקלב: אם יש עכשיו תקופה של תאונות אופנוע אז אנחנו נשים על זה את הדגש ואת הפוקוס.

אורי מקלב: חשוב לעקוב ולהתעמק בנושאים.

אורי מקלב: אתה תקבל שיתוף פעולה ממשרד התחבורה.

אורי מקלב: רחל ויזל טבת, שעומדת בראש הרלב"ד, נמצאת פה.

אורי מקלב: אני נפגשתי איתה ואני מכיר היום מקרוב יותר את העבודה שלה.

אורי מקלב: הם עושים כל מאמץ.

אורי מקלב: כמובן שהכול תלוי בתקציבים.

אורי מקלב: אנחנו בתקופה לא פשוטה, ולפעמים דווקא את הקיצוצים בשיתופי הפעולה רואים בתקופות האלה.

אורי מקלב: אבל הדיון הזה והמעקב אחרי הנושא מעוררים אנשים, מביא אותם לשיתוף פעולה ואנחנו נעשה הכול בנושא הזה ונשתף איתכם פעולה.

אורי מקלב: אנחנו נמצאים בעשרת ימי תשובה.

אורי מקלב: אנחנו לא רק צריכים ברכת הצלחה, אנחנו צריכים גם תפילת הדרך.

אורי מקלב: יש קטע קטן בתפילה שאומר "מפני חיות רעות".

אורי מקלב: יש כאלה ששואלים: מה חיות רעות רלוונטי לימינו, הרי אנחנו כבר לא נוסעים בג'ונגל.

אורי מקלב: אז אומרים, חיות רעות לא חייבות להיות מהסוג שהולך על ארבע, זה יכול להיות גם כאלה שרוכבים על שניים, כאלה שמתנהגים כחיות רעות.

אורי מקלב: גם זה חלק מהעניין, גם הנושא של בטיחות, גם הנושא של השקעות בתשתיות.

אורי מקלב: מדובר במכלול של דברים.

אורי מקלב: אם אנחנו נתמקד בדבר אחד לא נקבל תשובה.

אורי מקלב: צריך להסתכל על מכלול הנושאים ולטפל בכל דבר לעומק ולהשקיע, אם זה בחינוך, אם זה בתשתיות, אם זה באכיפה.

אורי מקלב: אני מאחל לך בהצלחה.

בועז טופורובסקי: תודה רבה, סגן השרה מקלב.

בועז טופורובסקי: אני מזכיר לך שבסופו של דבר, כפי שאתה יודע אפילו יותר טוב ממני, זה עניין של תשומת לב של מקבלי ההחלטות.

בועז טופורובסקי: הרי עשרה מיליון שקל יכולים ללכת לכאן או לכאן.

בועז טופורובסקי: במקום מחלף ב-200 מיליון שקל אפשר היה אולי לפתור הרבה מאוד דברים.

בועז טופורובסקי: אנחנו כאן עוסקים בהצלת חיים ולכן אסור לנו לרגע להרפות.

בועז טופורובסקי: הוועדה הזאת תעקוב, תבדוק, תעלה את הנושאים, תמצא את הבעיה ותנסה לפתור אותם.

בועז טופורובסקי: היא תמשיך לעקוב ולהציק כמו שאתה כבר יודע שאני יודע להציק.

אורי מקלב: הדברים שצפים, אנחנו לא רואים את זה כנגדנו, אנחנו רואים את זה כדבר שמעורר.

אורי מקלב: מטבע הדברים ככל שהדברים יותר על סדר היום ויש להם חשיפה יותר גדולה הם מקבלים התייחסות גדולה יותר.

אורי מקלב: אנחנו נמצאים היום בעולם כזה.

אורי מקלב: כשנכנסתי לאולם ראיתי את הקסדות, וכשאתה מבין מה עומד מאחורי זה זה מצמרר.

אורי מקלב: לחשוב שמאחורי זה יש אנשים שכבר לא נמצאים איתנו וכבר לא יכולים לחבוש את הקסדה.

אורי מקלב: שתהיה לכם ברכה והצלחה וגמר חתימה טובה לכולכם.

בועז טופורובסקי: תודה רבה, שנה טוב וחתימה טובה.

רחל טבת ויזל: אדוני, יש היום בוועדת הכספים אצל חבר הכנסת גפני דיון בין היתר על שני מיליון שקל להכשרות.

רחל טבת ויזל: שכבר יאשרו את זה.

יבגני סובה: בתוך ה-11 מיליארד?

רחל טבת ויזל: בתוך ה-11 מיליארד יש תקציב לרלב"ד, שני מיליון שקל להכשרות.

רחל טבת ויזל: תאשרו את זה ובוא נצא לדרך.

יבגני סובה: מה העמדה של גפני בעניין הזה?

רחל טבת ויזל: המשרד תומך בזה.

אורי מקלב: אני פגשתי עכשיו את גפני פנים אל פנים אחרי תקופה ארוכה שלא ראיתי אותו, ואמרתי לו שהשתתפתי בישיבת הכנה של שעה במשרד התחבורה כדי להכין עוד פעם את כל החומרים כדי שיהיו את הנתונים הנכונים והמדויקים.

אורי מקלב: בישיבה הזאת שמעתי אותך, רחל, אומרת את זה.

אורי מקלב: אמרתי לגפני, תשמע, בישיבת ההכנה שהייתי במשרד אומרים שאמור להיות אצלך דיון עוד מעט בנושא ההכשרות – שני מיליון, נכון?

רחל טבת ויזל: שני מיליון מתוך תקציב הרלב"ד.

בועז טופורובסקי: אנחנו נוודא מול גפני, אני בטוח שהוא יעביר את זה.

אורי מקלב: אנחנו לא יודעים אם זה ייגמר היום או לא, אבל בתוך השיחה שהייתה לנו הזכרתי לו את הנושא של שני מיליון שקל להכשרות.

בועז טופורובסקי: תודה רבה, סגן השרה.

בועז טופורובסקי: אנחנו חייבים להתקדם, יש לנו זמן קצר ועוד המון דוברים.

בועז טופורובסקי: אליקו, תציג את עצמך.

אליקו אלג'ם: שמי אליקו, אני יושב-ראש מועדון האופנועים הישראלי.

אליקו אלג'ם: אני מצטרף פה למברכים לפניי, אדוני, זאת יוזמה פשוט ברוכה.

אליקו אלג'ם: הקמת ועדה שאני יודע שהיא קרובה לליבך, אחרי שגם בקדנציה הקודמת שלך יצא לנו לשתף פעולה בנושא בטיחות רוכבי האופנועים והקטנועים.

אליקו אלג'ם: אני מקווה מאוד שנמשיך לשתף פעולה גם בהמשך וננסה לקדם את עניין הבטיחות.

אליקו אלג'ם: יש כמה נושאים שהייתי מעוניין לעלות פה.

אליקו אלג'ם: דיברה לפניי מנכ"לית הרלב"ד.

אליקו אלג'ם: מונח לפניי מחקר שהם ערכו ופרסמו בחודש מאי השנה, מחקר מאוד ממצה.

אליקו אלג'ם: אני מציע לאדוני לעיין בו, יש בו נתונים מאוד חשובים, כולל מסקנות לביצוע.

אליקו אלג'ם: אז תודה לרלב"ד ולד"ר יעל הדר, שקיימה את המחקר הזה.

אליקו אלג'ם: אנחנו שיתפנו איתם פעולה וגם הצגנו בפניהם מסקנות והמלצות שלנו לקידום הנושא הזה.

בועז טופורובסקי: הבנתי שאתה בעיקר מעוניין להתקדם בכל מה שקשור לנושא הכשרת רוכבי האופנוע.

אליקו אלג'ם: כן, זה הסיפור.

אליקו אלג'ם: זה דבר שחסר, יש לנו בעיה רצינית של מיומנות של רוכבים, שבסופו של דבר גם פוגשים תשתית לקויה, והתוצאות, כפי שרחלי אמרה, הן בין 12 ל-14 רוכבים שאיבדו את חייהם במפגש עם מעקה בטיחות.

אליקו אלג'ם: יש לנו תשובה מלשכת השרה מ-8 ביולי, אחרי פנייה שלנו בעניין היעדר תקציב למיגון מעקות הבטיחות.

אליקו אלג'ם: אנחנו קוראים לזה גיליוטינה כי זה ממש גיליוטינה.

אליקו אלג'ם: מפגש של רוכב לא מיומן, רוכב שעשה טעות, פשוט החליק, אם בגלל שמן על הכביש, אם בגלל מהירות מופרזת, אם בגלל חוסר מיומנות שלו, הופך להיות מפגש קטלני.

אליקו אלג'ם: אנחנו ארגון של מתנדבים, אבל אנחנו פועלים גם מול הרלב"ד, גם מול המשטרה, גם מול נתיבי ישראל.

אליקו אלג'ם: יש כבר מספר שנים הקצאה של כספים למיגון המעקות, ונעשית עבודה מדהימה, דברים שאתה לא תראה בהרבה מקומות.

אליקו אלג'ם: באמת יש פה השקעה מדהימה ושיתוף פעולה מוצלח מאוד.

אליקו אלג'ם: אבל מאמצע 2019 אין תקציבים וכל העסק הזה פשוט עצר.

בועז טופורובסקי: אליקו, אנחנו קצרים בזמן.

בועז טופורובסקי: אני יודע על זה, דיברנו על זה, היא אמרה שחסר לה 15 מיליון שקל בשנה - - -

אליקו אלג'ם: בעקבות פנייה לשרת התחבורה קיבלתי פנייה שמצאו תקציב.

אליקו אלג'ם: אני מבין שיש השנה בעיה מאוד רצינית של הקצאת כספים, אבל אנחנו קהילה לגיטימית, אנחנו חלק ממשתמשי הכביש ואי אפשר להתייחס אלינו כמופרעים.

אליקו אלג'ם: יש אחוז מסוים שצריך טיפול נקודתי, אבל הרוב הם משתמשי כביש לגיטימיים, ואנחנו צריכים לקבל את המענה ההולם לבעיות שמתעוררות – סימון כבישים, מעקות, גלאים לרכב ועוד כל מיני דברים שבהם פשוט דוחים אותנו ודוחים אותנו.

אליקו אלג'ם: יש לזה תוצאות – הרוגים.

אליקו אלג'ם: עלייה משמעותית במספר ההרוגים.

אליקו אלג'ם: זה דבר שדורש תשומת לב של נבחרי הציבור.

אליקו אלג'ם: צריך להקצות כספים בהתאם לצרכים שלנו, אי אפשר להתעלם מאיתנו יותר.

אליקו אלג'ם: תודה רבה.

בועז טופורובסקי: תודה רבה, אליקו.

בועז טופורובסקי: נועם, ראש מחלקת תנועה במשטרה, בבקשה.

נועם בגינסקי: בוקר טוב לכולם, שמי נועם, אני ראש מחלקת התנועה באגף התנועה.

נועם בגינסקי: בהמשך ישיר לדברים שאליקו סיים בהם, אחת הבעיות הקשות שאנחנו יודעים לזהות גם במשטרה היא הנושא של חוסר מודעות של חלק מהרוכבים לסכנה.

נועם בגינסקי: כשזה מצטרף לחשיבה הישראלית הקבועה של "לי זה לא יקרה" זה הופך להיות איזשהו מתכון רע שנגמר לצערנו הרב בלא מעט תאונות.

נועם בגינסקי: ברכבים כבר השכלנו במדינה להבין את הנושא הזה ולהתייחס לנהגים חדשים: אני מזכיר שאתם חוקקתם חוק שמחייב נהג מלווה לנהג חדש, כדי שהנהג עם הוותק ישב ליד הנהג החדש וייתן לו קצת מניסיונו והידע שלו.

נועם בגינסקי: כמובן שזה לא קורה בדו-גלגלי, וגם זה חלק מהסיבות לבעיה.

נועם בגינסקי: לגבי משטרת ישראל, אנחנו מבצעים אכיפה בכל מקום, בעיקר אנחנו מתמקדים במקומות המועדים, כבישים בארץ שהם מועדים בימים מסוימים או שעות מסוימות להתנהגויות מסוימות.

נועם בגינסקי: אנחנו בהחלט עושים שם מבצעי אכיפה, ומי שנוסע באזור נס הרים, באזור בית שמש, בכביש הצפון, ים המלח כמובן - - -

בועז טופורובסקי: נועם, מה חסר לכם?

בועז טופורובסקי: ניידות?

בועז טופורובסקי: שוטרים?

נועם בגינסקי: מה שחסר לכולם, אדוני: כסף, אמצעים.

נועם בגינסקי: מה שחסר לכולם.

בועז טופורובסקי: חסרים לך שוטרים שיאכפו את נושא התנועה של רוכבי הדו-גלגלי?

נועם בגינסקי: כן, באופן עקרוני כן.

נועם בגינסקי: אבל עדיין אני רוצה להסביר מה אנחנו כן עושים עם מה שיש לנו.

נועם בגינסקי: בתחילת הדיון דיברה חברת הכנסת שאני מתנצל אבל אני לא זוכר את שמה על העלייה בכמות הנפגעים וההרוגים בתאונות בתוך המגזר, אבל גם צריך לשים את היד על הלב ולהגיד שהתאונות במגזר, חלק לא קטן מהן נובע מחוסר משמעת והפקרות של רוכבים במגזר, שבכלל לא רוכבים עם קסדה, שמשתוללים.

נועם בגינסקי: כשבתוך המגזר, בתוך הבית, מדברים על חינוך והסברה - - -

אימאן ח'טיב יאסין: תמיד יותר קל לזרוק את הדברים לצד השני.

אימאן ח'טיב יאסין: אני לא התנערתי מהאחריות - - -

נועם בגינסקי: חס וחלילה, לא לזה אני מכוון.

נועם בגינסקי: מה שרציתי לומר זה שמאחר שאנחנו מכירים את זה אנחנו מבצעים במגזר מבצעי אכיפה של הסיירת הארצית שלנו בדיוק כמו שאנחנו מבצעים מבצעי אכיפה של הסיירת שלנו בתוך גוש דן כנגד השליחים.

נועם בגינסקי: ודרך אגב, מניתוחים שאנחנו עושים אצלנו אנחנו רואים שבאמצע השבוע מרבית התאונות הקטלניות הן דווקא בתוך התחום העירוני, ודווקא של האופנועים הקלים, של השליחים וכן הלאה; ובסופי שבוע יש עלייה בתאונות של האופנועים הכבדים יותר, ופחות משמעותית בקלים יותר.

נועם בגינסקי: מבחינת ההרתעה ברור לכולם שאף פעם לא נוכל להיות בכל מקום, ולכן אנחנו מנסים לפעול בהתאם לניתוחים והמחקרים שאנחנו עושים, כולל המחקר של הרלב"ד, שלמדנו אותו.

נועם בגינסקי: יש לנו צוות משותף עם הרלב"ד לבחינה של התאונות של הדו-גלגלי.

נועם בגינסקי: אנחנו כמובן נשמח מאוד לקבל עוד אמצעים ועוד שוטרים לסיירת הארצית שלנו, שהיא בעצם הכוח המשמעותי בעניין של הטיפול בדו-גלגלי.

בועז טופורובסקי: נועם, אני מנסה להבין – למשטרת ישראל יש 240 ניידות, כשהיה אמור להיות להם 450.

בועז טופורובסקי: ובכל זאת, יש כבישים שמועדים לפורענות.

בועז טופורובסקי: אתם עושים שם מבצעים מיוחדים?

בועז טופורובסקי: אתם פועלים שם באופן רציף?

נועם בגינסקי: בכביש 38 למשל, אין ביום-יום, באמצע השבוע, פעילות יתר של רוכבי דו-גלגלי.

נועם בגינסקי: אבל בסופי שבוע אנחנו כן שם, כמעט באופן קבוע.

נועם בגינסקי: כנ"ל בכבישים נוספים שאנחנו מכירים.

נועם בגינסקי: אנחנו מכירים את הכבישים האלה, אנחנו יודעים, אנחנו נמצאים ברשתות החברתיות של רוכבי הדו-גלגלי, וברור לנו שככל שנהיה ממוקמים במקומות האלה אנחנו נמנע תאונות.

נועם בגינסקי: אף אחד לא יודע לספור את זה, אבל באופן ברור אנחנו נמנע תאונות.

בועז טופורובסקי: תודה רבה.

בועז טופורובסקי: אני מבקש לקצר כדי שכולם יספיקו לדבר.

בועז טופורובסקי: נמצא איתנו בזום חבר ועדת המשנה, חבר הכנסת אנטאנס שחאדה.

בועז טופורובסקי: עד שהוא יעלה, אימאן, בבקשה.

אימאן ח'טיב יאסין: אני חייבת להגיד משהו על הדברים שנאמרו קודם.

אימאן ח'טיב יאסין: אנחנו לא מתנערים מהאחריות שלנו, אבל אי אפשר להשוות את היישובים הערביים לגוש דן ולדבר על אכיפה.

אימאן ח'טיב יאסין: אני אמרתי בדברים שלי שצריך לקחת את הקונטקסט הכללי של תנאי החיים של הצעירים בתוך היישובים הערביים.

בועז טופורובסקי: אנחנו באנו לכאן לראות מה המדינה יכולה לעשות.

בועז טופורובסקי: אנטאנס, בבקשה.

אנטאנס שחאדה: בוקר טוב, אדוני היושב-ראש.

אנטאנס שחאדה: אני מצטרף לברכות ואני שמח להיות חלק מהוועדה המאוד חשובה הזאת.

אנטאנס שחאדה: לצערי אתמול נהרג ילד בן שמונה, מג'ד שחאדה, מכפר יאסיף, בתאונת סקייטבורד בכביש, בגלל שאין בתי ספר.

אנטאנס שחאדה: אני מניח שאתם לא שמעתם על המקרה הזה ועל עוד מקרים רבים אחרים, ממש אסונות שילדים וצעירים נהרגים, כי אנחנו שקופים בתקשורת הישראלית במקרה של תאונות דרכים קטלניות.

אנטאנס שחאדה: כאשר אנחנו מדברים על הסברה ועל הגברת המודעות לאסון תאונות הדרכים בחברה הערבית אנחנו רואים הזנחה של התקשורת הישראלית, שהיא המקור הראשון לאינפורמציה בקרב החברה הערבית, במיוחד בתקופת הקורונה.

אנטאנס שחאדה: אנחנו שקופים במקרים האלה, כמו במקרים אחרים.

אנטאנס שחאדה: אני מניח שאם הילד לא היה ערבי זה היה פותח את מהדורות החדשות, כי זה ממש מקרה קורע לב.

אנטאנס שחאדה: בנושא תאונות הדרכים צריך ללמוד ולעשות פילוח של ההרוגים.

אנטאנס שחאדה: אני אדבר רק על החברה הערבית.

אנטאנס שחאדה: קודם כול, זאת מכת מדינה, ואנחנו לא מסתירים את זה.

אנטאנס שחאדה: שנית, אם נעשה פילוח, אני מניח שרוב ההרוגים הם בכבישים בין-עירוניים, לא בתוך היישובים.

אנטאנס שחאדה: אבל במקרה של היישובים הערביים, האחוז של ההרוגים בדו-גלגלי גבוה מאשר מכוניות או רכבים.

אנטאנס שחאדה: כי בתוך היישובים הערביים התשתיות לא מאפשרות לרכבים התפרעות ונסיעה במהירות, כי אין כבישים שמתאימים.

אנטאנס שחאדה: לכן ההרוגים הם יותר בכבישים בין-עירוניים.

אנטאנס שחאדה: אבל בדו-גלגלי זה יותר בתוך היישובים, כי הסכנה בכלי הזה גבוהה יותר מאשר מכוניות.

אנטאנס שחאדה: כך גם לגבי מוות של ילדים.

אנטאנס שחאדה: זה יותר בתוך היישובים הערביים, במיוחד בדרום.

אנטאנס שחאדה: לכן צריך לפלח את הבעיה ולהציע פתרונות נקודתיים לכל מקרה.

בועז טופורובסקי: מנהל אגף רשויות מקומיות נמצא איתנו, תכף אנחנו נשמע אותו.

רחל טבת ויזל: אני רק אענה לחבר הכנסת.

רחל טבת ויזל: אנחנו ברלב"ד בוודאי מקצים תקציבים נפרדים לחברה הערבית, לא פחות מאשר החברה הכללית.

רחל טבת ויזל: יש בחברה הערבית יותר תקציבי הסברה מאשר בחברה הכללית.

אנטאנס שחאדה: אני יודע ואני מכיר את העבודה הטובה מאוד שאתם עושים בתקשורת הערבית ובקמפיינים בערבית, אבל צריך להגביר את זה.

אנטאנס שחאדה: כדי לא להאריך, אני מציע ככה:

אנטאנס שחאדה: אנחנו צריכים הסברה חזקה וממוקדת בחברה הערבית, ולא להאשים עוד פעם את הקורבנות, כפי שעשה נציג המשטרה, שגם אם הוא לא התכוון זה מה שיצא לו.

בועז טופורובסקי: תודה רבה, חבר הכנסת שחאדה.

אנטאנס שחאדה: אז צריך הסברה, צריך אכיפה וצריך לשנות את כל המודל של רישיונות הנהיגה, הלימודים וההכשרה.

אנטאנס שחאדה: כל זה מצריך טיפול ייחודי, ואני מציע שבתוך הוועדה נעשה דיון מיוחד על תאונות הדרכים בחברה הערבית.

אנטאנס שחאדה: אני אתאם את זה עם היו"ר ונציע פתרונות, כי זה ממש אסון מדינה ואסון לחברה הערבית.

בועז טופורובסקי: תודה, חבר הכנסת שחאדה.

בועז טופורובסקי: בואו נסיים את הנושא של ההכשרה.

בועז טופורובסקי: אפי רוזן ממשרד התחבורה איתנו בזום?

בועז טופורובסקי: אפי, תציג את עצמך ותסביר לנו איך אנחנו משנים את ההכשרה של רוכבי האופנוע.

בועז טופורובסקי: זה סופר סופר חשוב.

אפי רוזן: שלום, אדוני.

אפי רוזן: אני מצטרף לברכות, זה דיון חשוב מאוד.

אפי רוזן: לשם שינוי אני לא אגיד כמה כסף חסר, כי אני חושב שכל דבר הוא בר פתרון.

אפי רוזן: אני אפי, ראש אגף הרישוי במשרד התחבורה.

אפי רוזן: אנחנו אחראים על ההכשרה הבסיסית של הנהג, מי עולה ורוכב על האופנוע בכביש.

אפי רוזן: חלק מן הדברים אנחנו כבר ביצענו ואת החלק האחר נבצע בתקופה הקרובה.

אפי רוזן: בשנה האחרונה אנחנו שינינו את הבחינה המעשית לרכב דו-גלגלי באופן שהיא מותאמת יותר לתבחינים המציאותיים בשטח, והיא גם נבחנת אל מול זמן ביצוע.

אפי רוזן: לקחנו חלק מהדברים ממדינות אחרות שבהן ביקרנו, הוספנו על זה דברים משלנו, והיום הבחינה היא בחינה אחרת.

אפי רוזן: הדבר השני שאנחנו מתכוונים לעשות בחודשים הקרובים זה שינוי של שתי תקנות.

אפי רוזן: עד היום כל מי שהיה לו רישיון לרכב פרטי, דרגה B לצורך העניין, ורצה לעשות רישיון על אופנוע, הוא נדרש לבצע רק את המגרש.

אפי רוזן: את השמיניות והמבחן הבסיסי במגרש.

אפי רוזן: הוא היה פטור מלצאת אל הדרך הפתוחה.

אפי רוזן: הנושא הזה הולך להשתנות.

אפי רוזן: אנחנו לא סבורים שמי שיש לו כישורים לנהוג על רכב פרטי יש לו גם כישורים לנהוג על רכב דו-גלגלי, ולכן הוא יבצע בחינה מלאה.

אפי רוזן: זה יקרה כבר בחודשיים הקרובים.

אפי רוזן: דבר נוסף, שמתחבר למה שדיבר עליו נועם בהיבט של הנהג המלווה.

אפי רוזן: כמובן שברכב דו-גלגלי נהג מלווה הוא מעמסה.

אפי רוזן: מי שרוכב על אופנוע ודאי מבין שכאשר אנחנו מרכיבים מישהו זה דורש יתר זהירות וקשב אחר ולכן זה רק יפריע.

אפי רוזן: אבל המצב היום הוא שמי שמלאו לו חודשיים על רישיון לרכב דו-גלגלי והוא מעל גיל 18 כבר יכול להרכיב אדם נוסף.

אפי רוזן: לדעתי זה משגה ואנחנו הולכים להרחיב את זה באופן כזה שיידרש ותק של שישה חודשים לפחות כדי שיהיה ניתן להרכיב אדם נוסף.

אפי רוזן: דבר נוסף, הנושא של ההכשרה המתקדמת.

אפי רוזן: זה דבר מאוד מאוד חשוב.

אפי רוזן: אני חושב שהרשות הלאומית לבטיחות בדרכים יחד עם האנשים שלנו ייצרו מוצר יוצא מן הכלל, וברגע שיסתיים הפיילוט זאת תהיה בשורה לציבור.

אפי רוזן: אני לא מדבר עכשיו על השאלה האם זה ייתן הנחה או לא ייתן הנחה, כי הדבר המרכזי הוא שזה קודם כול ישפר את הכשירות של הרוכבים בחלוף זמן מסוים מהרגע שבו הם קיבלו רישיון נהיגה.

אפי רוזן: דבר אחרון, כבר עשרות שנים אין מתודיקה כתובה של הוראת נהיגה לרכב דו-גלגלי.

אפי רוזן: מה שעושים במשך כל השנים זה לקחת את מה שיש על רכב פרטי ולתרגם את זה.

אפי רוזן: בשנה וחצי האחרונות צוותים שלנו עבדו על העניין הזה, והגענו לתוצר רציני, וצריך לצאת איתו לשטח.

אפי רוזן: אנחנו נטפל בתקציב בתקופה הקרובה וגם את זה אנחנו נעדכן.

בועז טופורובסקי: תכף נגיע לתקציב, נעלה עוד מעט את הנציג של אגף התקציבים.

בועז טופורובסקי: אבל לפני כן אני מנסה להבין.

בועז טופורובסקי: לגבי ההכשרות יש שני דברים מעניינים.

בועז טופורובסקי: אחד, שהביטוח יהיה יותר זול למי שעבר הכשרה מתקדמת.

בועז טופורובסקי: דבר שני, אם אתה רוצה להתקדם לנפח מנוע גבוה יותר, שזה אומר מהירות גבוהה יותר וסיכון גבוה יותר, איך אפשר לעשות שרישיון הנהיגה יהיה מדורג, כלומר שהוא יצטרך לעבור הכשרה מתקדמת.

בועז טופורובסקי: זה המינימום.

אפי רוזן: למעשה אתה הנחת איזו הנחה שלפיה נכון שיהיה איזה באפר שלא מאפשר לאנשים לעבור לדרגה אחרת.

בועז טופורובסקי: מבחינתי זה צריך להיות תנאי לכל רישיון נהיגה באופנוע.

בועז טופורובסקי: אבל בגלל שאני מנסה לחיות במציאות הנוכחית, צריך לראות איך אנחנו דואגים שלרוכבים מתקדמים תהיה גם הכשרה מתקדמת.

אפי רוזן: במציאות הנוכחית יש רישיון מדורג.

אפי רוזן: למעשה ככל שההספק של האופנוע גבוה יותר הוא דורש גם גיל מבוגר יותר וגם ותק בדרגה הקודמת.

אפי רוזן: בעת הזאת אנחנו סבורים שהדבר הזה הוא נכון ולא מצאנו שזה אחד הגורמים שמגבירים את תאונות הדרכים.

אפי רוזן: אגב, התפקיד שלנו הוא להנחיל ידע, להטמיע תרבות נהיגה, והלוואי שהיינו יכולים לייצר איזה פיצ'ר שבכל רגע שמישהו מעוניין לעשות השכבה על כביש 1 היינו יכולים להיכנס למוחו הקודח.

אפי רוזן: אבל אנחנו סבורים שכרגע, הרישיון המדורג כפי שהוא היום נותן מענה נכון.

אפי רוזן: התוספת שציינתי, אני חושב שיש בה כדי לשפר משמעותית את העניין, ואני חושב שרחלי מסכימה איתי.

אפי רוזן: צריך לומר שאם אנחנו נראה שההכשרה המתקדמת הזאת משפיעה ונראה הלימה גבוהה בינה לבין היקף הנזק בתאונה, בהחלט נכון יהיה לשקול לעשות הכשרות נוספות שאולי יהיו באפר לקבלת רישיון, או שבחלוף כל כמה שנים יהיה מה שנקרא מעגל הכשרה עיתי.

בועז טופורובסקי: אפי, תודה רבה.

בועז טופורובסקי: לפני האוצר אני רוצה להעלות בזום את אלי אילדיס, שהוא רוכב אופנוע.

בועז טופורובסקי: בבקשה.

אלי אילדיס: שלום.

אלי אילדיס: ראשית, תודה רבה על ההזדמנות לדבר.

אלי אילדיס: אני רוכב ותיק, כבר למעלה מ-30 שנה, בעיקר במרחב העירוני אבל לא רק שם.

אלי אילדיס: אני אנסה לתאר את זה מנקודת המבט של הרוכב.

אלי אילדיס: ראשית, צריך להבין ששטח המגע של האופנוע או הקטנוע עם הכביש הוא שתי רצועות ברוחב הצמיג, אחת מקדימה ועוד אחת מאחורה.

אלי אילדיס: עכשיו בואו נבין מה ההשלכות של הדבר הזה.

אלי אילדיס: צמיגים זה הדבר הכי חשוב בכל כלי רכב, ובארץ אין כמעט מודעות לחשיבות של הצמיגים; אנשים נוסעים עם צמיגים שחוקים ומקסימום מחליפים למשומשים רק כדי לעבור טסט.

אלי אילדיס: שימו לב, צמיג של קטנוע עולה בין 600 ל-1,200 שקל, לפעמים גם יותר, לצמיג אחד.

אלי אילדיס: זאת עלות של רביעייה של צמיגים למכונית.

אלי אילדיס: אין בזה שום היגיון.

אלי אילדיס: אופנוע חייב את האחיזה.

אלי אילדיס: אנחנו רואים הרבה מאוד שליחים ורוכבי קטנועים שבגלל העלות הכל כך גבוהה של החלפת צמיגים הם דוחים את זה, מאלתרים עם זה, אבל אין אחיזה ואז הם מחליקים.

אלי אילדיס: אז ראשית: המיסוי על הצמיגים.

אלי אילדיס: זה בדמנו.

אלי אילדיס: דבר שני, הסימונים על הכביש.

אלי אילדיס: יש בארץ משום מה שיטה שכל חצי שנה בערך מחליפים את הצביעה, במיוחד במרחב העירוני.

אלי אילדיס: זה צבע זול, זה צבע שמחליקים עליו.

אלי אילדיס: ותבינו, לא צריך גשם או מים כדי שנחליק עליו, מספיק לתת טיפונת גז על פס צביעה – ואתה מחליק.

אלי אילדיס: אנחנו מכירים שיטות צביעה שהצבע יותר איכותי, מספיק ליותר זמן, גורם לפחות עבודות תחזוקה בכבישים, שזה בהכרח פחות תאונות, ולא מחליקים עליו.

בועז טופורובסקי: התקן שונה ב-2014 לתקן האירופי המחמיר, הבעיה שעשו אותו וולונטרי.

אלי אילדיס: נכון, ועיקר הרשויות המקומיות לא מבצעות את זה.

אלי אילדיס: קבלני המשנה שלהם עדיין משתמשים בצביעה הישנה, אני לא יודע מאיזה שיקולים, אולי כדי שתהיה עבודה כל הזמן, אני לא נכנס לזה.

אלי אילדיס: אבל התוצאה היא שבפועל זה לא מתבצע.

אלי אילדיס: דבר משמעותי נוסף הוא ציוד מגן.

אלי אילדיס: אנחנו רואים שבכל העולם – אצלנו קצת פחות – מכל מיני סיבות, יש ירידה בהרוגים בתאונות הדרכים.

אלי אילדיס: המכוניות שלנו היום הרבה יותר ממוגנות, אם על ידי מערכות אקטיביות ואם על ידי מערכות פאסיביות ששומרות על המכונית.

אלי אילדיס: כתוצאה מזה אנחנו רואים ירידה גם במספר ההרוגים.

אלי אילדיס: אלא שבאופנוע אין את זה כמעט.

אלי אילדיס: מה שיש לרוכב דו-גלגלי זה רק ציוד המגן.

אלי אילדיס: לכן לא יכול להיות שאנחנו לא נוריד מיסים על ציוד המגן.

אלי אילדיס: זאת הדרך של האופנוען להגן על עצמו, אין לו את ארבעת הקירות של המכונית, אין לו מערכת של נהיגה אוטונומית, בלימה עצמאית, שמירת מרחק וכדומה.

אלי אילדיס: ואם אנחנו לא נדאג להוזיל את המיסים על ציוד המיגון, לא ירכשו אותו.

אלי אילדיס: מעיל עולה בין 700 ל-2,000 שקלים, מגיני ברכיים עולים בין 300 ל-400 שקלים, כפפות בין 200 ל-400, קסדה בין 500 ל-5,000.

אלי אילדיס: עכשיו, אנחנו מדברים על קטנוע שהעלות שלו יכולה לנוע בין 5,000 ל-15,000 שקל.

אלי אילדיס: ואני כבר לא מדבר על העלויות של הביטוח, שהן מאוד גבוהות.

אלי אילדיס: לכן אנשים חוסכים בצמיגים, חוסכים בציוד המגן – ואנחנו רואים את התוצאות בכביש.

אלי אילדיס: עלה פה עניין ההכשרה, שהוא דרמטי והוא קריטי.

אלי אילדיס: אותנו מלמדים כרוכבי דו-גלגלי לעבור טסט.

אלי אילדיס: אבל אין תרגול של מצבי חירום, של בלימת חירום, של שליטה, של איך אתה נכנס לתוך פנייה, איך אתה מסתכל קדימה ומתכנן את הדרך שלך.

אלי אילדיס: נהיגה בכלי דו-גלגלי שונה לחלוטין מנהיגה ברכב של ארבעה גלגלים, וההכשרה ממש לא מתעסקת בזה.

אלי אילדיס: אני לא ארחיב על זה, הדוברים לפניי דיברו על כך, אבל זה משהו שחייב לעבור שינוי משמעותי.

בועז טופורובסקי: אלי, תודה רבה.

בועז טופורובסקי: חבר הכנסת מתן כהנא, בבקשה.

בועז טופורובסקי: אחר כך נעבור להסברים של אנשי המקצוע.

מתן כהנא: אני בעד תמריצים כלכליים.

מתן כהנא: היום הביטוח הוא אחד הפרמטרים הכי כבדים ברישיון לדו-גלגלי.

מתן כהנא: צריך, למשל, שמי שמגיע לסיור בבית לוינשטיין יקבל הנחה בביטוח.

מתן כהנא: או מי שעושה את הקורסים המתקדמים יקבל הנחה בביטוח.

בועז טופורובסקי: האוצר עוד מעט יגיב על זה.

מתן כהנא: זה יגרום לאנשים באמת לעשות את זה.

מתן כהנא: דבר שני, ברכבים המינהלתיים בצבא אי אפשר לנהוג באוטו צבאי בלי שאתה מעביר את הכרטיס האישי שלך, ואז יש איזה מלשינון שמדווח בזמן אמת למפקדים שלך וגם רושם את נתוני הנהיגה שלך.

מתן כהנא: אני מבין שבחברה האזרחית אי אפשר להכריח אנשים לעשות דבר כזה, אבל כן לעשות את זה כתמריץ כלכלי.

מתן כהנא: מי שמוכן לשים על האופנוע שלו מלשינון שמראה באיזו מהירות הוא נוהג ואיזה תאוצות הוא עושה יקבל 50% בביטוח.

בועז טופורובסקי: עוד מעט אלה ממשרד התחבורה תגיב על כל התקני הבטיחות.

בועז טופורובסקי: אני רוצה לעבור לאוצר, לאריאל מאגף התקציבים.

יבגני סובה: אתה יכול להתעכב על המיסוי?

יבגני סובה: כדי שנבין את זה.

בועז טופורובסקי: נגיע למיסוי.

בועז טופורובסקי: אריאל, אנחנו לא שומעים אותך, משהו בחיבור אצלך לא טוב, נעבור לודיע משוק ההון, תנסה בינתיים לפתור את זה.

בועז טופורובסקי: ודיע משוק ההון איתנו על הקו?

ודיע עואד: שלום לכולם.

בועז טופורובסקי: שני דברים שקשורים אליך.

בועז טופורובסקי: אחד, הוזלה בביטוח למי שעובר הכשרה מתקדמת.

בועז טופורובסקי: דבר שני, הוזלת הביטוח למי שיש להם כל מיני אמצעי מיגון ובטיחות אחרים.

בועז טופורובסקי: ואם יש עוד נושאים שאתה רואה לנכון להעלות, בבקשה.

ודיע עואד: ראשית אני רוצה להגיד שלאורך השנים רשות שוק ההון עודדה הוספת משתנים לתמיכות בביטוח רכב חובה, שהוא מוצר חובה.

ודיע עואד: רשימת המוצרים שחברות הביטוח יכולות להשתמש בהן לצורך תמחור צריכה לעבור את אישור הכנסת בוועדה משותפת של ועדת החוקה וועדת הכספים.

ודיע עואד: בהקשר של אופנועים אנחנו הבאנו לוועדה חמש מערכות בטיחות של אופנועים ב-2016, ואכן ההצעה שלנו אושרה וב-2016 הוספנו חמש מערכות בטיחות לתמחור ביטוח רכב חובה בבול.

ודיע עואד: כיום עבור כל אחת מהמערכות האלה המבוטח יכול לקבל 3% הנחה ברגע שיש אצלו את המערכת באופנוע.

ודיע עואד: באופן כללי רשות שוק ההון בעד הוספת משתנים מפחיתי סיכון, כי בסופו של דבר זה ישתקף בפרמיה של המבוטח וישתלם.

ודיע עואד: בסופו של דבר בכל מקום שבו נמצאת מערכת בטיחות מפחיתת סיכון אנחנו בעד להוסיף אותה לרשימת המשתנים וככה המבוטחים ישלמו פחות פרמיה.

בועז טופורובסקי: ומה לגבי הכשרה מתקדמת?

ודיע עואד: ב-2015 ו-2016 נעשה ניסיון שלנו להוסיף את המשתנה הזה, קורס נהיגה מתקדם, לרשימת המשתנים שאפשר להשתמש בהם.

ודיע עואד: המהלך הזה לא קודם מסיבות אחרות, כי באנו עם רשימת משתנים נוספת, כמו משואה, מערכת לניטור נהיגה ועוד כמה מערכות.

ודיע עואד: אנחנו בעד להוסיף את זה ואני כמובן אשמח לקבל רוח גבית מהוועדה להביא את זה בחזרה לוועדה המשותפת של חוקה וכספים, כדי לקדם את הוספת המשתנה הזה.

ודיע עואד: והכול בתנאי כמובן שיהיה קורס מסודר למשרד התחבורה.

ודיע עואד: בזמנו העבירו לנו טיוטה של השתלמות לנהיגה מתקדמת.

ודיע עואד: אבל הקורס הזה צריך להיות מפוקח, ושלא יהיה מצב שרק עושים את הקורס ומקבלים את ההנחה, כי בסופו של דבר המטרה שלנו היא שזה באמת יפחית סיכון.

בועז טופורובסקי: מעולה.

בועז טופורובסקי: ודיע, אני רק מזכיר לך מה שהיה בדיון: יש קורס שמוכר על ידי הרלב"ד, על ידי משרד התחבורה, כמו שאמר גם אפי, וגם על ידי איגוד האופנוענים – אז בואו נעשה את זה.

בועז טופורובסקי: ההבדל בין 2016 לעכשיו הוא שאז לא הייתי בכנסת ועכשיו אני כן בכנסת.

בועז טופורובסקי: כמה שתביא יותר מהר ככה זה יתקדם יותר מהר.

בועז טופורובסקי: אנחנו נעקוב אחרי זה, תודה רבה.

בועז טופורובסקי: אריאל מאגף תקציבים, הסתדרת?

בועז טופורובסקי: בינתיים נעבור לאלה ממשרד התחבורה?

בועז טופורובסקי: את איתנו בזום?

בועז טופורובסקי: אני אשמח שתגיבי לגבי מה שנאמר כאן על אמצעי הבטיחות – גלגלים, מיגון וכל מיני תוכנות כאלה ואחרות.

אלה פונאמרב: מדברת אלה פונאמרב, אני יו"ר הוועדה להתקני תנועה ובטיחות במשרד התחבורה.

אלה פונאמרב: אני אתייחס לשני סוגים – פס מגן למעקה בטיחות וחומר סימון על פני הדרך.

אלה פונאמרב: לגבי פס מגן, משרד התחבורה מוציא מפרטים והנחיות שמאושרים על ידי המפקח הארצי על התעבורה.

אלה פונאמרב: התקנת פס המגן מופיעה בתוך המפרט, ורשויות תמרור מקומיות כמו גם נתיבי ישראל חייבים להתקין אותם כתוספת למעקה הבטיחות.

אלה פונאמרב: כמובן שבתוך המפרט מופיעים התנאים מתי להתקין את פס המגן.

אלה פונאמרב: אני הבנתי שיש עניין של תקציב ולכן אני לא יכולה כל כך - - -

בועז טופורובסקי: זה נושא שכבר נדון.

בועז טופורובסקי: נשאל כאן לגבי אמצעי מיגון של אופנוענים ולגבי השחיקה של הצמיגים, שהם מאוד יקרים בגלל איזה קרטל שטוענים שיש.

בועז טופורובסקי: אתם עוסקים בזה בוועדה?

אלה פונאמרב: לא, אנחנו עוסקים רק באופן היישום ואופן ההתקנה של פס המגן עצמו.

אלה פונאמרב: יש בדיקות מסוימות שהוועדה בודקת ביחס למיקום של התקנת פס המגן.

אלה פונאמרב: כמו שנאמר קודם, רוב המקומות שבהם מתקינים את פס המגן זה מעקות שנמצאים בתוך סיבובים.

אלה פונאמרב: הוועדה גם בודקת הרבה סוגי מעקות ודורשת את ההנחיות של היצרן לגבי יישום והתקנה של פס מגן במעקות.

אלה פונאמרב: יש לא מעט סוגי מעקות שניתן לחבר להם את פס המגן והם מופיעים בתוך רשימת ההתקנים המאושרים.

אלה פונאמרב: הרשימה הזאת נמצאת בתוך האתר של משרד התחבורה וניתן לעיין בה ולראות אותה.

בועז טופורובסקי: תודה רבה.

בועז טופורובסקי: ראיק, מנהל אגף תשתיות בין-עירוניות ממשרד התחבורה, יש לך מה להוסיף?

ראיק סאלם: לא.

בועז טופורובסקי: תודה רבה.

בועז טופורובסקי: גיל קרומר, מנהל אגף רשויות מקומיות, נמצא?

בועז טופורובסקי: הבנתי שצביעת סימוני כביש זה קשור לרשויות המקומיות ואני רוצה להבין למה לא צובעים שם לפי התקן.

בועז טופורובסקי: גיל לא נמצא איתנו.

בועז טופורובסקי: אריאל מאגף תקציבים התחבר?

אריאל הבר: כן.

אריאל הבר: אני אתייחס לשתי הנקודות שרחלי, מנכ"לית הרלב"ד, הגדירה כמרכזיות.

אריאל הבר: לגבי תוכנית ההכשרה, כמו שהוצג, אנחנו מחכים לאישור של עדכון התקציב ההמשכי בוועדת הכספים.

אריאל הבר: זה אמור לקרות היום למיטב ידיעתי.

בועז טופורובסקי: זה השני מיליון שקל.

אריאל הבר: נכון.

אריאל הבר: יש שם הגדלה של תקציב הרלב"ד, שבין היתר תאפשר גם את הפעילות הזו.

אריאל הבר: ככל שזה יאושר אני מניח שהבקשה הזאת תעלה לוועדת החריגים של החשב הכללי ותאושר שם.

בועז טופורובסקי: מה בעניין מיגון מעקות הבטיחות?

אריאל הבר: שוב, כמו שרחלי אמרה, אנחנו חושבים שזאת שאלה של תעדוף ותכנון של התקציב.

אריאל הבר: כמו שאושרית, נציגת משרד התחבורה, הציגה, תוכנית העבודה של האחזקה בנתיבי ישראל עומדת על ממוצע של כ-1.4 מיליארד שקלים כל שנה, וצריך למצוא שם 15 מיליון שקלים בשנה, כפי שהוצג בוועדה.

אריאל הבר: אני מאוד מכבד את העבודה של נתיבי ישראל, אבל בתוך תקציב של 1.4 מיליארד אי אפשר למצוא בערך 1% לטובת הדבר הזה?

אריאל הבר: אני לא חושב שאפשר לקבל אמירה כזאת.

אריאל הבר: זה רק מדגיש שמדובר בשאלה של תעדוף ולא תקציב.

בועז טופורובסקי: אבל אריאל, היא אמרה שב-1.375 מיליארד חסרים לה 625 מיליון.

אריאל הבר: זאת הנקודה הבאה שרציתי להתייחס אליה, המחסור התקציבי, שזה משהו שהוא תמיד נכון.

אריאל הבר: התקציב שהוחלט עליו בחומש היה על דעת כולם, משרד האוצר לא קבע אותו לבד.

אריאל הבר: אני לא הייתי אז אבל אני מניח שהוא התקבל תחת אילוצים, כי הרי השמיכה תמיד קצרה.

אריאל הבר: זה דומה למצב שבו משרד הבריאות יבוא עכשיו לוועדה ויציג שהוא צריך עוד 200 מיליארד שקלים ואם משרד האוצר לא יתקצב אותו אז משרד האוצר הוא שאחראי למשבר הקורונה.

אריאל הבר: זאת לא אמירה רצינית.

בועז טופורובסקי: כן, אבל איך אנחנו משיגים את 15 מיליון השקלים האלה?

בועז טופורובסקי: אתה אומר שנת"י ימצאו את זה בתקציב שלהם?

אריאל הבר: לפי איך שאנחנו מבינים את זה זאת שאלה של תעדוף.

בועז טופורובסקי: אושרית, מה אנחנו יכולים לעשות?

אושרית קלפוס: כמו שהסברתי לאריאל לפני הוועדה, כל הכסף ל-2020 כבר צבוע.

אושרית קלפוס: לגבי 2021, חסר תקציב, אז שיגיד לי איזה תקנות לא ליישם.

אושרית קלפוס: כבר היום אני לא מצליחה ליישם את הכול, ובמציאות שהוא אומר כרגע אני יכולה ליישם עוד פחות.

בועז טופורובסקי: אנחנו לא נעשה את המשא ומתן הזה כאן, אבל בואו נשב אחרי זה, נדבר, העיקר שנמצא את ה-15 מיליון שקל האלה.

בועז טופורובסקי: זה לא נראה לי משהו שאי אפשר לפתור אותו עם רצון וכוונה טובה.

אריאל הבר: בשמחה, ויש לנו עוד כמה רעיונות מאיפה אפשר להביא את זה.

בועז טופורובסקי: יש עוד נושאים שאתה רוצה לדבר איתנו לגבי רוכבי הדו-גלגלי והצלת חיים?

אריאל הבר: לא, אלה הנקודות המרכזיות.

בועז טופורובסקי: יש מישהו מהשלטון המקומי?

יבגני סובה: בועז, אפשר להתעקש על השאלה בנושא המיסוי?

בועז טופורובסקי: אריאל, יש פה שאלה בנושא המיסוי.

בועז טופורובסקי: אולי תדע לענות.

יבגני סובה: אריאל, שמענו פה את אלי אילדיס, שהציג כמה נקודות מאוד חשובות בנושא המיסוי על המיגון והצמיגים.

יבגני סובה: הצמיג זה הדבר הכי חשוב באופנוע, נראה לי, הוא מציל את הרוכב, בטח עם הכבישים שיש כאן.

יבגני סובה: אתה יכול לתת לנו תמונה על ההבדלים במיסוי ועל המטרה שלו?

יבגני סובה: מה המטרה?

יבגני סובה: לדכא רוכבי אופנוע כדי שלא ייסעו בדו-גלגלי?

יבגני סובה: או שאולי מדובר בתהליך שפשוט לא שינו אותו במשך שנים.

יבגני סובה: תן לנו את ההבדלים, כדי שנבין מה אנחנו יכולים לתרום בעניין הזה.

אריאל הבר: אני לא יודע.

אריאל הבר: השאלה הזאת צריכה להיות מופנית לרשות המיסים ולאגף הרכב במשרד התחבורה.

אריאל הבר: לדעתי יש איזשהו תמריץ מיסויי למערכות בטיחות, בדומה לרכבים של ארבעה גלגלים.

יבגני סובה: לא שאלתי על מערכות בטיחות, שאלתי על הצמיגים.

יבגני סובה: אני הבנתי שהצמיג של הקטנוע עולה עד 1,500 שקל, לעומת 400 שקל באוטו.

יבגני סובה: השאלה למה.

יבגני סובה: זה היצע וביקוש או שפשוט רוצים לעלות מיסוי?

בועז טופורובסקי: הוא לא יודע את התשובה.

בועז טופורובסקי: אני גם שמעתי את זה, הם נמצאים איתנו על הזום, לצערי אני לא חושב שנספיק להגיע אליהם.

בועז טופורובסקי: אבל אנחנו בהחלט מטפלים בזה והוועדה גם תעקוב אחרי זה, ואחרי זה גם נשלח לכם את התשובה ואת התוצאות של הבירור.

בועז טופורובסקי: תודה, אריאל.

בועז טופורובסקי: עורך דין יניב יעקב, סמנכ"ל אור ירוק.

בועז טופורובסקי: אבל בקצרה.

יניב יעקב: למי שלא מכיר, אני אציין שאדוני גם היה זה שהוביל בשנת 2014 את ההוצאה מחוץ לחוק של קסדות החצי.

יניב יעקב: ככה שהנושא של הדו-גלגלי נמצא אצלך על השולחן עוד הרבה לפני הוועדה.

בועז טופורובסקי: נכון.

בועז טופורובסקי: לשמחתנו קסדות החצי כבר אינן חוקיות במדינת ישראל.

יניב יעקב: בדיוק.

יניב יעקב: ואתה זה שהוביל איתנו את זה.

יניב יעקב: קידמת מהלך חשוב מאוד.

יניב יעקב: אנחנו שומעים פה המון דברים – הכשרה, בטיחות, אביזרי בטיחות, תשתיות – אבל את כל הדברים האלה לצערנו כבר שמענו.

יניב יעקב: אם זה בדוח מ-2012, אם זה בהצהרות מ-2012 על תוכנית מהפכנית לשינוי לימודי הנהיגה של משרד התחבורה, אם זה בדוח של הטכניון משנת 2015.

יניב יעקב: אנחנו שומעים על כל הדברים האלה, אבל בסוף זה רק עוד דוח, עוד מחקר, עוד דבר – ובפועל אנחנו לא רואים שהדברים נעשים.

יניב יעקב: צריך להפסיק להוציא דוחות והמלצות ולהתחיל ליישם.

יניב יעקב: אנחנו מתווכחים פה על 40 מיליון שקלים בשנה בשביל מעקות בטיחות, מי אחראי על זה, האוצר או משרד התחבורה, בזמן שבנת"י יש אנשים שמחכים לזה.

יניב יעקב: תביאו את הכסף, הם יטפלו בזה ונציל חיים.

יניב יעקב: אותו דבר לגבי שני מיליון השקלים של הרשות הלאומית.

יניב יעקב: בואו ניקח כרגע מהתקציב של ההסברה של הרשות.

יניב יעקב: ההסברה היא חשובה, אבל בואו נעשה הסטה מהסברה לטובת הכשרה, שזה יותר מציל חיים וזה למעלה יותר בסדרי העדיפויות, ובהמשך נדאג לכסף של ההסברה.

בועז טופורובסקי: יניב, אתה צודק.

בועז טופורובסקי: בשביל זה אנחנו כאן, בשביל שאנחנו לא נשב כאן בפעם הבאה, נעשה מעקב ונראה ששום דבר לא התקדם.

בועז טופורובסקי: אנחנו גם לא מסיימים כאן את העבודה, העבודה האמיתית קורית מייד אחרי שהוועדה פה מסתיימת, ואני בטוח שאתה תעזור לנו לעקוב אחרי זה.

יניב יעקב: ברשותך, אדוני, עוד משפט אחד.

יניב יעקב: המסר שצריך להעביר פה הוא זה: רוכבי האופנועים הם כאן, הם יישארו כאן, התחבורה לא מאפשרת משהו אחר.

יניב יעקב: צריך לראות איך אנחנו עוזרים להם ומשפרים את הבטיחות ולא מנסים למנוע עוד רוכבים.

יניב יעקב: בסופו של יום אנחנו צריכים להציל חיים.

בועז טופורובסקי: תודה רבה.

בועז טופורובסקי: יוחאי מהשלטון המקומי, האם תוכל להתייחס בקצרה לכל מה שקשור לצביעת הכבישים ולתקן משנת 2014, שברוב הרשויות המקומיות לא צובעים לפיו?

יוחאי וג'ימה: אני לא מכיר את הסוגיה שלא צובעים, אני מכיר שצובעים אבל זה נשחק בצורה מהירה, במיוחד בריכוזי הערים.

יוחאי וג'ימה: הטענה שתמיד חוזרת היא שמעברי החציה ושאר הסימנים לא מסומנים כמו שצריך כי השחיקה היא גדולה.

יוחאי וג'ימה: אבל אני לא מכיר טענה שלא צובעים לפי התקן.

יוחאי וג'ימה: אני מוכן לבדוק את זה ואני אחזור לוועדה.

יוחאי וג'ימה: אני אבדוק את זה באופן פרטני מול הרשויות המקומיות.

בועז טופורובסקי: תודה רבה.

בועז טופורובסקי: מנהלת הוועדה מבקשת ממני שתחזור עם זה בכתב כדי שנוכל להפיץ את זה לחברי הוועדה ולעולם.

בועז טופורובסקי: אבנר פלור, סמנכ"ל בכיר תחבורה במשרד התחבורה, ביקשת לדבר.

בועז טופורובסקי: אולי יש לך בשורות מעודדות בשבילנו ולא רק "בטיפול", "בתקווה" ו"בציפייה"?

אבנר פלור: אני סמנכ"ל בכיר תנועה ואני מרכז את כל נושא הרכב והרישוי.

אבנר פלור: כמה נקודות חשובות.

אבנר פלור: אחד, מכוני הרישוי כבר למעלה משנתיים מצוידים בליין בדיקה של אופנועים, שזה משהו חדש וחדשני.

אבנר פלור: דבר נוסף, הנושא של מערכות בטיחות.

אבנר פלור: נכון להיום יש חמש מערכות בטיחות שמקבלות תמריץ לאופנועים כתלות בשיעור מס הקנייה של האופנוע.

אבנר פלור: ישנם כלי רכב שמצוידים וגם קיבלו תמריץ למערכת זיהוי של אופנוע או אופניים חשמליים.

אבנר פלור: מההיבט שלנו, אנחנו עד כמה שניתן מבקשים תקינה מתקדמת לגבי אופניים.

אבנר פלור: יש רכבים שכבר מגיעים עם מערכות בטיחות מתקדמות מיצרן הרכב בהתאם לדרישות התקינה.

אבנר פלור: לגבי הנושא של הצמיגים, זה משהו שאני אבדוק את זה.

אבנר פלור: זה עלה עכשיו, אני אבדוק את זה ואשיב לוועדה, אחרי שאבדוק את זה גם מול רשות המיסים.

בועז טופורובסקי: בכתב בבקשה.

בועז טופורובסקי: אני חייב לסיים, כי עוד דקה נפתחת המליאה.

בועז טופורובסקי: אני רוצה להתנצל בפני הדוברים שלא הספיקו לדבר – קובי סודאי, גיל ביילין, אביעד אברהמי, גלעד קוריאט, יעל מלייב.

בועז טופורובסקי: ברוב הנושאים שרציתם להעלות כבר דנו כאן בוועדה, אבל זה לא הסוף, אנחנו עובדים בזה 24/7 ואנחנו נהיה זמינים כל הזמן.

בועז טופורובסקי: הוועדה הזאת מתכוונת לעקוב אחרי כל הנושאים שעלו פה ועוד נושאים אחרים שלא עלו פה, למשל משרד החינוך בכיתה י'.

בועז טופורובסקי: אנחנו רוצים לוודא שיש הסברה ולימוד וחינוך של התלמידים בכל מה שקשור לנסיעה ברכב הדו-גלגלי.

בועז טופורובסקי: אני יודע ממקס אבירם, שנמצא איתנו בזום, שזה חלק מתוכנית הלימודים, ואנחנו נרצה לראות את זה.

בועז טופורובסקי: כי בסופו של דבר ילדים כבר בגיל 16 נוסעים באופנוע.

בועז טופורובסקי: וגם אם לא, זה עוזר גם בנושא של אופניים חשמליים וקורקינטים חשמליים, ולכן זה חשוב מאוד.

בועז טופורובסקי: כרגע לימודי תעבורה מגיעים ל-95% מהתלמידים, והתכנים שם הם מאוד חשובים וכדאי שהם יהיו כמה שיותר רלוונטיים לאותם תלמידים.

בועז טופורובסקי: אנחנו נעקוב אחרי נושא החינוך, אמצעי המיגון, נושא המיסוי, האכיפה והענישה, לימודי ההכשרה, שבמסגרת זה נוודא שיש את שני מיליון השקלים ושהדברים האלה יוצאים לפועל גם בנושא הביטוח וגם בנושא הפיילוט.

בועז טופורובסקי: המטרה שלנו היא להגיע לכך שאנשים לא יוכלו ליסוע על אופנוע מתקדם, זאת אומרת אופנוע עם נפח מנוע גדול, בלי שיעברו הכשרה מתאימה ויעילה.

בועז טופורובסקי: דיברנו גם על טיפול בתשתיות.

בועז טופורובסקי: יש כאן מחסור של 44 מיליון שקל לתשתיות כלליות למשך תשע שנים ועוד 15 מיליון שקל למעקות הבטיחות.

בועז טופורובסקי: אנחנו ננסה לפתור את זה ביחד עם משרד התחבורה ואגף התקציבים במשרד האוצר, וכמובן נעקוב אחרי זה.

בועז טופורובסקי: דיברנו על הצמיגים ועל הבדיקה שיעשו במשרד התחבורה ובמשרד האוצר לגבי הטענות על העלויות הגבוהות וכנ"ל לגבי כל אביזרי הבטיחות והמיסוי והמכסים.

בועז טופורובסקי: דיברנו על הפחתה בביטוח למי שיעמוד בכל מיני תקנים.

בועז טופורובסקי: דיברנו על צבע סימון בכבישים.

בועז טופורובסקי: אמורים לחזור אלינו בנושא הזה מהשלטון המקומי.

בועז טופורובסקי: ננסה להבין איפה יש לנו פער של סימון בכבישים שהוא לא לפי התקן, מה שגורם לאנשים, רוכבי אופנועים ורוכבי דו-גלגלי בכלל להחליק שם ולהיפגע ללא צורך.

בועז טופורובסקי: אני מזכיר לכולם שבסופו של דבר שום דבר לא יכול להחליף את הזהירות ואת הנהיגה הבטוחה של הנהגים על האופנועים, אבל אנחנו כמדינה, ככנסת וכארגונים שחשוב להם ואכפת להם, חייבים לעשות הכול בשביל להפחית את הסיכון שאנשים ייפגעו שלא לצורך וייהרגו או ייפצעו קשה ובינוני תוך כדי רכיבה על אופנוע.

בועז טופורובסקי: זאת משימה, זאת עבודת קודש.

בועז טופורובסקי: תודה רבה לכל מי שהיה כאן, בזום ובפועל.

בועז טופורובסקי: שנה טובה וגמר חתימה טובה.